Projek Menara 118 tidak pinggirkan Stadium Merdeka dan Stadium Negara, ambil kira kepentingan semua

(Projek Menara 118 dilaksana dengan penuh tanggungjawab dan mengambil kira semua pemegang taruh khususnya komuniti sekitarnya)

KUALA LUMPUR, 28 Ogos - Projek Menara 118 dilaksana dengan penuh tanggungjawab dan mengambil kira semua pemegang taruh khususnya komuniti sekitarnya. Pelbagai aktviti libat urus dilaksana bagi mewujudkan rasa kebersamaan di 'kejiranan' atau presint 118 termasuklah aktiviti seni dan budaya.Timbul kegusaran orang ramai akan nasib dua struktur bersejarah, Stadium Merdeka dan Stadium Negara apabila projek pembangunan Menara 118 mula diumumkan.Namun, Permodalan Nasional Berhad (PNB) selaku pemilik projek berjaya menyelamatkan dua ikon ini sekali gus diwartakan sebagai khazanah warisan negara. Pengurus Think City, Nicole Thum berkongsi signifikan kerjasama dengan pihak PNB dalam menghidupkan presint 118 dengan pelbagai aktiviti seni dan budaya.

(Aktiviti "Peszta Seni Merdeka" yang dianjurkan PNB dan Think City bersama komuniti sekitar Kampung Attap)

"Ramai tidak mengetahui Stadium Merdeka telah melalui proses restorasi, apa berlaku kepada stadium ini, apa itu Merdeka dan Hari Malaysia. Jadi kami bersama komuniti kampung Attap meraikan elemen muzik, seni dan budaya selain sejarah di presint Merdeka ini," kata beliau ketika ditemu bual wartawan Berita RTM, Jelberter Robert yang meninjau aktiviti "Peszta Seni Merdeka" yang dianjurkan PNB dan Think City bersama komuniti sekitar Kampung Attap, di sini.'PESZTA' yang berlangsung dua hari pada 27 dan 28 Ogos di Kampung Attap sempena bulan kebangsaan membawa pengunjung menyelusuri sejarah monumen ikonik negara ini. Bukan sekadar pameran semata-mata, naratif sejarah dipersembahkan menerusi lensa kreativiti merangkumi seni tari, audio visual dan bengkel. "Pembangunan bukan bermaksud mengenepikan budaya malah menggabung pembangunan dengan elemen sekeliling, walaupun Merdeka 118 dinaikkan, Stadium Merdeka dan Stadium Negara kekal terjaga," menurut Nicole.


Kemalangan maut LPT1: Pemandu lori kontena ditahan

(Kemalangan maut yang meragut empat nyawa termasuk dua warga emas di Lebuhraya Pantai Timur Fasa 1)

TEMERLOH, 28 Ogos - Pemandu lori kontena berusia 56 tahun ditahan bagi membantu siasatan kemalangan maut meragut empat nyawa termasuk dua warga emas di Lebuhraya Pantai Timur Fasa 1 (LPT1), di Temerloh awal pagi semalam.  Kemalangan membabitkan empat kenderaan itu mengorbankan tiga sekeluarga, iaitu penumpang Proton Exora, Mohamed Shamsuddin, 75 tahun, Kamariah Hamzah, 72 tahun dan seorang kanak-kanak iaitu cucu pasangan terbabit, Muhammad Daniel Danish Mohd Ali,12 tahun. Manakala seorang lagi mangsa ialah pemandu trak penunda, Mohd Azuan Zainal Abidin, 53 tahun.  Ketua Polis Daerah Temerloh, ACP Mohd Azhar Mohd Yusoff berkata kemalangan itu berlaku kira-kira pukul 3:10 pagi di Kilometer 135.7 berhampiran susur keluar Chenor, di Temerloh.  Siasatan awal mendapati kemalangan berlaku selepas sebuah lori kontena dari arah Kuala Lumpur ke Kuantan merempuh sebuah trak penunda, Proton Exora dan Proton Waja yang berhenti di lorong kecemasan.  Ketika kejadian, Proton Exora terbabit rosak dan sedang dinaikkan ke atas trak penunda.

Rempuhan itu menyebabkan Proton Exora tersebut terhumban ke gaung di tepi lebuh raya sedalam kira-kira 10 meter. Akibat kemalangan itu juga, lapan individu termasuk lima kanak-kanak berusia dua dan tujuh tahun serta pemandu Proton Exora parah.  Turut cedera pemandu serta dua penumpang Proton Waja.  Mayat mangsa yang maut kemudian dihantar ke Hospital Sultan Haji Ahmad Shah Temerloh untuk bedah siasat. Pemandu lori kontena terbabit juga dilaporkan cedera dan kini ditahan bagi membantu siasatan mengikut Seksyen 41(1), Akta Pengangkutan Jalan 1987 kerana memandu secara melulu dan menyebabkan kemalangan maut.


Lebih 50,000 belia dijangka memeriahkan Karnival Hari Belia Negara 2022 negeri Kelantan

(Wan Roslan Wan Hamat bercakap pada sidang media selepas  merasmikan Karnival Hari Belia Negara 2022 peringkat Negeri Kelantan di perkarangan Stadium Sultan Muhammad Ke-4)

KOTA BHARU, 28 Ogos - Lebih 50,000 belia dijangka memeriahkan Karnival Hari Belia Negara 2022 peringkat negeri Kelantan di perkarangan Stadium Sultan Muhammad Ke-4, Kota Bharu bermula 26 Ogos sehingga Selasa ini. Pengerusi Jawatankuasa Pembangunan Belia, Sukan dan Badan Bukan Kerajaan (NGO) Negeri, Wan Roslan Wan Hamat berkata, karnival selama lima hari itu bertujuan untuk mendekati golongan belia di peringkat akar umbi agar suara mereka dapat didengari pemimpin setempat. Katanya, ia sekaligus menjadi simbol kebersamaan belia dan kerajaan dalam proses tranfomasi pembangunan belia khususnya di Kelantan.Selain itu, karnival tersebut bagi menghapuskan jurang antara pemimpin setempat dengan golongan belia yang menjadi tunjang kepada pembangunan negara dan memenuhi kehendak belia masa kini.

(Antara gerai jualan yang diadakan sempena Karnival Hari Belia Negara 2022 peringkat negeri Kelantan)

"Kita nak bawak belia ini dalam suasana yang sebenarnya bagi menghadapi cabaran semasa dengan perkembangan sains dan teknologi supaya anak-anak dapat kita santuni mereka dalam pelbagai peringkat," kata beliau selepas merasmikan Karnival Hari Belia Negara 2022 peringkat Negeri Kelantan, di sini. Hadir sama Ketua Pengarah Jabatan Belia dan Sukan Negara, Azahari Mohamad dan Pengarah Jabatan Belia dan Sukan Negeri Kelantan, Asmadi Mohamad. Pelbagai acara menarik untuk karnival ini diadakan antaranya termasuk pameran, persembahan dan jualan.


Festival Makanan dan Produk Halal Thai medium erat hubungan Malaysia-Thailand

(Mejar (B) Datuk Md Anizam Ab Rahman (dua, kanan) bersama Duta Besar Thailand ke Malaysia, Chainarong Keratiyutwong (kanan) pada gimik perasmian Festival Makanan dan Produk Halal Thailand)

KOTA BHARU, 28 Ogos - Festival Makanan dan Produk Halal Thailand (Thai Festival 2022) yang kini berlangsung di Kelantan menjadi medium mengeratkan lagi hubungan sedia terjalin antara Malaysia dan Thailand. Pengerusi Jawatankuasa Perpaduan Masyarakat, Kebudayaan, Warisan dan Pelancongan Negeri Kelantan, Mejar (B) Datuk Md Anizam Abdul Rahman berkata selain mengetengahkan pelbagai produk dari negara itu, ia sekali gus mampu melonjak jumlah pelancong domestik ke negara berkenaan. "Kebersamaan ini beri peluang kepada kita eratkan lagi silaturrahim antara Kelantan, Thailand, selatan Thai, setiap tahun ada kemungkinan pada masa akan datang Kelantan buat festival makanan dan kebudayaan Kelantan ke sana, sambutan ramai di Kelantan, kita harap akan ramai pelancong dari Thai datang ke Kelantan dan Kelantan ke Thai sebagai pelancong domestik meningkatkan lagi dan jana ekonomi kepada pengusaha-pengusaha," kata beliau selepas merasmikan Thai Festival 2022 bersama Duta Besar Thailand ke Malaysia, Chainarong Keratiyutwong, di sini. Ia dianjurkan Kementerian Luar, Pejabat Kedutaan Thai dan Royal Thai Consulate-General.Thai Festival 2022 diadakan pada setiap tahun di bandar-bandar utama seluruh dunia sejak lebih 20 tahun lalu.

(Mejar (B) Datuk Md Anizam Ab Rahman (dua, kanan) bersama Duta Besar Thailand ke Malaysia,Chainarong Keratiyutwong (kanan) semasa melawat ke gerai makanan sempena Festival Makanan dan Produk Halal Thailand)

Ia dilihat sebagai mekanisme penting dalam menggerakkan dan membina hubungan yang rapat antara Thailand dan Malaysia khususnya dalam aspek ekonomi, sosial dan kebudayaan. "Thailand dan Malaysia sangat rapat, saya rasa rakyat di sepanjang sempadan kita berada dalam satu keluarga yang sama dan inilah kebaikannya, peluang kepada kami untuk mempamerkan produk kami dan saya juga ingin melihat ini berlaku di Thailand, Malaysia juga mempunyai banyak produk yang menarik dan saya rasa budaya yang sangat menarik juga boleh dipamerkan di Thailand, saya fikir cara untuk meningkatkan hubungan dua hala kita adalah dengan mekanisme ini," kata Chainarong.  Thai Festival 2022 yang berlangsung selama dua hari di perkarangan Pejabat Kedutaan Thailand menyaksikan lebih 30 makanan tradisional negara itu dipamerkan termasuk laksa kari hijau, pulut mangga, somtam serta produk kraftangan yang dihasilkan penduduk khususnya dari wilayah Narathiwat. Turut ditampilkan, persembahan seni kebudayaan seperti tarian menora, pameran kalungan bunga, gubahan bunga segar dan perhiasan pavilion Thai. Acara tahunan itu akan diperluas pada masa akan datang bagi memberi peluang kepada lebih ramai rakyat Kelantan mengenali adat, seni dan budaya masyarakat Thailand.


Agong berkenan sampaikan Anugerah Kepimpinan dan Keusahawan Hokkien Malaysia

(Al-Sultan Abdullah Ri'ayatuddin Al-Mustafa Billah Shah berkenan menyampaikan anugerah kepada Pengerusi Eksekutif Top Glove Corporations Bhd, Tan Sri Dr Lim Wee Chai pada Majlis Makan Malam Anugerah Keusahawanan Hokkien Peringkat Kebangsaan)

KUALA LUMPUR, 28 Ogos - Yang Dipertuan Agong, Al-Sultan Abdullah Ri’ayatuddin Al-Mustafa Billah Shah berkenan berangkat ke Majlis Makan Malam bersempena sambutan ulang tahun Persekutuan Persatuan-Persatuan Hokkien Malaysia ke-65, di sini malam tadi.Keberangkatan tiba Seri Paduka Baginda diiringi Menteri Pengangkutan; Datuk Seri Wee Ka Siong, Timbalan Menteri Belia dan Sukan; Ti Lian Ker serta Presiden Persekutuan Persatuan-Persatuan Hokkien Malaysia; Tan Sri Lim Hock San. Pada majlis tersebut, Al-Sultan Abdullah berkenan menyampaikan Anugerah Keusahawanan Hokkien Peringkat Kebangsaan kepada para penerima anugerah.

(Al-Sultan Abdullah Ri'ayatuddin Al-Mustafa Billah Shah berkenan bergambar bersama penerima anugerah ketika berangkat tiba ke Majlis Makan Malam Anugerah Keusahawanan Hokkien Peringkat Kebangsaan)

Duta Khas Perdana Menteri ke China, Datuk Seri Tiong King Sing adalah antara penerima anugerah yang diiktiraf atas kecemerlangan beliau dalam perkhidmatan negara.Ditubuhkan pada tahun 1957, Persekutuan Persatuan-Persatuan Hokkien Malaysia kekal berdaya tahan dan meneruskan komitmen dalam memberi perkhidmatan terbaik kepada komuniti Hokkien. Persekutuan itu bertekad meningkatkan tahap pendidikan dan pembangunan budaya serta meneruskan aktiviti dermawan bagi memberi manfaat seluasnya kepada masyarakat.


Penjenamaan semula Program Jualan Keluarga Malaysia

BERA, 27 Ogos - Program Jualan Keluarga Malaysia dijenamakan semula kepada Program Jualan Murah Keluarga Malaysia (JMKM).Menurut Perdana Menteri, Datuk Seri Ismail Sabri Yaakob RM80 juta telah diperuntukkan melalui lima kementerian bagi melaksanakan inisiatif itu sehingga hujung tahun."Kerajaan memperluaskan dan menjenamakan Program Jualan Keluarga Malaysia (PJKM) kepada Program Jualan Murah Keluarga Malaysia (JMKM) melibatkan 600 kawasan DUN seluruh negara dan 13 kawasan Parlimen di Wilayah Persekutuan," Ismail berucap merasmikan Majlis penjenamaan semula Program Jualan Keluarga Malaysia kepada Program Jualan Murah Keluarga Malaysia (JMKM) di sini.Program JMKM menjadi program yang dinantikan orang ramai bagi mendapatkan barangan keperluan pada harga lebih murah.Program yang berlangsung hari ini di beberapa negeri itu dilihat merekodkan sambutan meriah dari penduduk setempat sejak awal pagi.Di Pahang, JMKM tersebut berlangsung selama tiga hari di Dataran Kerayong Bera, dan pengunjung yang ditemui menyifatkan penganjuran program membantu golongan kurang berkemampuan mendapatkan barangan keperluan harian. "Saya datang ke mari untuk membeli barang yang terlampau murah sangat pada saya.Seperti sekarang ini harga gula dekat RM2.85, susu pun RM2 hampir RM3. Di sini kita dapat dengan haga RM2. Jadi memang bagus lah," kata Khairuldin Mon.

" Hari ini saya beli macam-macam ada di sini, saya beli minyak, gula, milo, beras,ayam dengan harga yang lebih murah, boleh dikatakan 50 peratus lah dan semua barang-barang ni hanya boleh dapati di sini sahaja,"kata Nirhidayati Anua.Bermula bulan ini, tujuh kawasan DUN di Kelantan akan mengadakan JMKM 2.0. Hari ini dan esok, tiga kawasan mendahului senarai iaitu DUN di Kok Lanas di Ketereh, serta dua di Gua Musang iaitu DUN Nenggiri dan DUN Galas. Ini diikuti dengan DUN Kelaboran, Tumpat, DUN Tanjung Mas Kota Bharu dan DUN Semerak pada 29 hingga 30 Ogos. Bagi kawasan lain, JMKM akan dilaksana pada September ini di premis pasaraya yang bakal dimaklum dari semasa ke semasa.Di Langkawi pula tiga premis mula terlibat menawarkan inisiatif berkenaan.Jualan diadakan pada setiap Jumaat dan Sabtu dengan kelebihan tanpa pembelian maksimum kepada pelanggan.

Sekali gus, meringankan beban kos sara hidup ditanggung Keluarga Malaysia yang semakin meningkat.Manakala di Kedah sebanyak 51 buah premis perniagaan terpilih akan menjayakan JMKM di setiap daerah di negeri itu.Ia akan diadakan setiap Sabtu dan Ahad setiap minggu sehingga hujung tahun ini.


47 aduan membabitkan gajah liar, di Gerik

IPOH, 27 Ogos - Jabatan Perlindungan Hidupan Liar dan Taman Negara (Perhilitan) Perak menerima 47 aduan berkaitan pelbagai isu membabitkan gajah liar di sekitar kawasan Gerik pada tahun ini.Ketua Pengarah Perhilitan, Datuk Abdul Kadir Abu Hashim berkata semua aduan telah diterima dan tindakan telah diambil secepat mungkin sama ada dengan menghalau atau membuat tangkapan bagi membendung isu berkenaan."Kami (Perhilitan) amat prihatin dengn setiap laporan dan aduan yang diterima, pihak kami akan terus ke lokasi aduan dan membuat tindakan segera. Setakat ini kita menerima 47 aduan di negeri ini dan dua kes yang melibatkan kecederaan iaitu di Kampung Katong Rancangan Penempatan Semula (RPS) Kemar dan berhampiran Lebuh raya Gerik."Perkara ini tidak boleh dielakkan kerana habitatnya memang di dalam hutan. Kita mempunyai kumpulan berkaitan isu gajah di Perak, Johor dan banyak lagi. Jadi kita akan panggil semua ahli untuk selesaikan isu ini," katanya pada sidang media selepas menghadiri Majlis Berendoi Anak Badak Air Jiwang dan Juwita di Lost World of Tambun di bawah kendalian Sunway Theme Park di sini.

Menurut Abdul Kadir, penduduk diminta agar tidak mengambil tindakan sendiri dan segera membuat laporan ke Perhilitan kerana ia boleh mengancam nyawa dan keselamatan diri. Menurut laporan 18 Ogos lepas, Pengerusi Jawatankuasa Kesihatan, Sains, Alam Sekitar dan Teknologi Hijau Perak Mohd Akmal Kamarudin berkata Kerajaan Negeri Perak sedang mempertimbangkan penggunaan sistem pagar elektrik dan penggera amaran bagi menyelesaikan konflik manusia dan gajah di beberapa kawasan di negeri ini.Cadangan itu antara lain bagi memasang Sistem Pagar Elektrik sepanjang 14 kilometer (KM) di RPS Kemar, Gerik menelan kos hampir RM1 juta dan setakat ini sistem berkenaan telah pun dipasang di Sekolah Kebangsaan RPS Kemar dan ia berkesan menghalang gajah masuk ke dalam kawasan sekolah itu.Sementara itu, Pengarah Eksekutif Sunway Theme Park Calvin Ho berkata majlis hari ini bagi menyambut Jaguh, anak pertama pasangan badak air Jiwang dan Juwita, yang dilahirkan pada 18 Jun lepas.“Seperti manusia, badak air juga memerlukan tempoh berpantang, pada masa ini Jiwang telah dipisahkan buat sementara waktu sehingga tempoh ‘suai kenal’ Juwita bersama anaknya tamat. Ini juga bagi melindungi Jaguh daripada dicederakan Jiwang, kerana dia mampu mencederakan anaknya sendiri ketika fasa ini,” katanya. - BERNAMA


Johor bina empat lagi PPR

JOHOR BAHRU, 27 Ogos - Johor merancang untuk bina empat lagi Projek Perumahan Rakyat (PPR) bagi menampung kepadatan penduduk sedia ada.Menurut Exco Perumahan Dan Kerajaan Tempatan Negeri Johor, Datuk Mohd Jafni Md Shukor satu daripadanya akan bermula bulan depan di Pengerang, Kota Tinggi.Katanya, sebanyak 400 unit rumah teres adalah di PPR Sembrong dan Tenggara, manakala 300 unit PPR pengerang untuk penjawat awam.1,028 unit PPR di Larkin, Johor Bahru pula sedang dalam perancangan dan menanti kelulusan daripada Kerajaan Persekutuan, melalui Kementerian Perumahan dan Kerajaan Tempatan.

(Mohd Jafni bercakap kepada pemberita selepas merasmikanMajlis Perasmian Bazar Komuniti, di Iskandar Puteri, di sini)

"PPR ini satu usaha kerajaan persekutuan diberikan kepada kerajaan negeri Johor untuk membantu golongan-golongan B40 dan kebawah dalam bentuk sewaan. "Maksudnya sewa, dan setelah beberapa tahun tinggal di situ dan mereka mengumpul duit dan sebagainya, kita galakkan dia membeli rumah sendiri," kata Mohd Jafni di sini.


Wanita PN siap siaga hadapi PRU15 - Rina

SEPANG, 27 Ogos- Jentera Wanita Perikatan Nasional (PN) sentiasa bersiap siaga menghadapi Pilihan Raya Umum ke-15 (PRU15) pada bila-bila masa sahaja, kata Ketuanya Datuk Seri Rina Mohd Harun.Bercakap kepada pemberita selepas melancarkan Karnival Kerjaya dan Keusahawanan Wanita Bangkit@Kementerian Pembangunan Wanita, Keluarga dan Masyarakat di sini hari ini, Rina yang juga Ahli Parlimen Titiwangsa berkata kesediaan jentera sentiasa berada pada tahap memuaskan susulan khabar angin mengenai PRU15.“Wanita PN sudah pun bersedia. Jentera kami turun sebagai satu nama PN. Paling lewat pun PRU Julai tahun depan.“Maksudnya bukan hanya Srikandi Bersatu (Parti Pribumi Bersatu Malaysia), Dewan Muslimat PAS atau Wanita Gerakan, tetapi kita turun dengan membawa (nama) Wanita Perikatan Nasional,” katanya.Rina berkata Wanita PN sudah lama turun padang bagi mendekati rakyat, mendalami permasalahan mereka serta menghulurkan bantuan tanpa mengira pegangan politik.

Menteri Pembangunan Wanita, Keluarga dan Masyarakat, Datuk Seri Rina Harun menyampaikan ucapan pada Karnival Kerjaya dan Keusahawanan Wanita Bangkit di Dewan Serbaguna Bandar Baru Salak Tinggi hari ini / FOTO BERNAMA

“PN pun baru dua tahun penubuhannya. Janji kita bantu rakyat. Dari segi jentera, kita sudah bergerak bersama dan insya-Allah kita bersedia menghadapi pilihan raya pada bila-bila masa," katanya.Baru-baru ini Timbalan Pengerusi PN Datuk Seri Ahmad Faizal Azumu dilaporkan berkata PN sudah bersedia sekiranya PRU15 diadakan dalam masa terdekat dan yakin dengan kerjasama semua parti komponen dalam gabungan itu.


APMM selamatkan 16 kru kapal dagang hanyut di Pulau Pemanggil

MERSING, 27 Ogos- Agensi Penguatkuasaan Maritim Malaysia (APMM) menyelamatkan 16 kru kapal dagang warga asing selepas bot penumpang dinaiki mereka kehabisan minyak dan hanyut kira-kira 40 batu nautika dari perairan Sedili, Kota Tinggi, sejak Rabu lepas. Pengarah Zon Maritim Mersing Komander Maritim Khairul Nizam Misran berkata kesemua lelaki berusia lingkungan 22 hingga 64 tahun itu terdiri daripada tujuh warga Indonesia, enam warga Sri Lanka dan tiga warga India termasuk kapten kapal. Beliau berkata Pusat Operasi Zon Maritim Mersing menerima maklumat daripada Sub Pusat Penyelamat Maritim (MRSC) Johor Bahru berhubung sebuah bot penumpang yang kehabisan bekalan minyak ketika dalam perjalanan menuju ke Pulau Batam, Indonesia. "Bertindak atas maklumat, Bot Perkasa 44 digerakkan ke lokasi dan menyelamatkan kesemua mangsa di kedudukan kira-kira lima batu nautika barat daya Pulau Pemanggil, di sini, pada pukul 5.00 petang semalam."Siasatan awal mendapati kesemua mangsa merupakan kru kapal dagang MT Voras, berdaftar di Emiriah Arab Bersatu (UAE) yang diturunkan di perairan Sedili, sebelum menaiki bot penumpang itu," katanya dalam kenyataan hari ini.

Seramai 16 kru kapal yang hanyut selama dua hari di laut dekat perairan Pulau Pemanggil, di sini berjaya diselamatkan petang semalam / FOTO APMM

Khairul Nizam berkata pihaknya membawa kesemua mangsa berserta bot tersebut ke jeti untuk pemeriksaan kesihatan dan siasatan lanjut.Beliau turut mengingatkan komuniti maritim supaya mengutamakan keselamatan terutama ketika keadaan laut bergelora dan cuaca yang tidak menentu."Amalkan langkah keselamatan semasa berada di laut dengan memakai jaket keselamatan dan membawa bersama peranti pengesan lokasi individu (PLB) bagi memudahkan pihak APMM mengenal pasti lokasi sekiranya berlaku kecemasan," katanya.


PJMKM Kelantan bermula hari ini

KOTA BHARU, 27 Ogos- Program Jualan Murah Keluarga Malaysia (PJMKM) Kelantan di setiap kawasan Dewan Undangan Negeri (DUN) dilaksanakan mulai minggu ini menerusi pembahagian Kumpulan A dan B.Lembaga Kemajuan Ikan Malaysia (LKIM) dalam kenyataan memaklumkan Kumpulan A terdiri daripada DUN di kawasan Parlimen Tumpat, Kota Bharu, Rantau Panjang, Bachok, Tanah Merah, Machang dan Kuala Krai.Kumpulan B pula adalah DUN di kawasan Parlimen Pengkalan Chepa, Pasir Mas, Kubang Kerian, Ketereh, Pasir Puteh, Jeli dan Gua Musang."LKIM dipertanggungjawabkan sebagai agensi pelaksana bagi PJMKM Kelantan meliputi 45 kawasan DUN dengan peruntukan sebanyak RM5.6 juta bagi tempoh lima bulan atau RM125,000 setiap DUN."PJMKM Kelantan untuk Kumpulan A akan dilaksanakan pada minggu pertama dan ketiga setiap bulan manakala Kumpulan B akan diadakan pada minggu kedua dan keempat setiap bulan," menurut kenyataan itu.Menurut LKIM, tujuh kawasan DUN akan melaksanakan PJMKM bulan ini dengan tiga kawasan iaitu DUN Kok Lanas (Pasaraya Jelira), DUN Nenggiri (SMS Maju Solution) dan DUN Galas (Pasaraya TMG Mart Gua Musang) pada hari ini dan esok."Program akan diteruskan di DUN Kelaboran (Agrobazar Rakyat Pekan Tumpat), DUN Tanjung Mas (Pasar Seringgit Lundang) dan DUN Semerak (Pasar Nelayan Tok Bali) pada Isnin dan Selasa (29 dan 30 Ogos) manakala DUN Melor (Panji Makmur Trading) pada Selasa dan Rabu (30 dan 31 Ogos),” menurut kenyataan itu.Bagi kawasan DUN lain, kesemuanya akan dilaksanakan bermula September di pasar raya yang akan dimaklumkan dari semasa ke semasa.

"Pemilihan premis adalah melalui cadangan oleh pihak Ahli Dewan Undangan Negeri dengan persetujuan pemilik premis."Antara barangan keperluan harian ditawarkan diskaun adalah ayam, ikan dan hasil laut, telur ayam, gula, minyak masak, tepung gandum, beras serta sayur-sayuran. Premis juga digalak memberi diskaun ke atas barang keperluan harian lain," menurut LKIM.


Perbincangan mengenai DNB berjalan lancar

PETALING JAYA, 27 Ogos - Perbincangan mengenai perjanjian kepentingan Digital Nasional Bhd (DNB) berjalan dengan baik dan akan memenuhi tarikh akhir apabila pemeteraian oleh enam syarikat telekomunikasi akan diadakan pada 31 Ogos. Menteri Komunikasi dan Multimedia, Tan Sri Annuar Musa berkata Suruhanjaya Komunikasi dan Multimedia Malaysia (MCMC) akan mempengerusikan mesyuarat pada 29 Ogos untuk memutuskan beberapa terma.

(Annuar ketika Celcom Business Tech Week 2022dan pelancaran Axiata Group Bhd Cyber Fusion Centre (ACFC))

"Saya tahu apa yang akan diputuskan oleh MCMC dan ia baik untuk semua pihak. Saya yakin semua pihak boleh terima," katanya dalam lawatan ke Celcom Business Tech Week 2022 dan pelancaran Axiata Group Bhd Cyber Fusion Centre (ACFC).

Annuar berkata beliau telah bertemu wakil daripada MCMC dan DNB semalam untuk mengetahui perkembangan kedua-dua pihak.

“Sudah tentunya ada proses-proses yang sedang berjalan dan saya berbesar hati untuk memaklumkan bahawa keadaan berjalan dengan baik dan memenuhi semua tarikh akhir.

“Kemudian antara DNB dan syarikat telekomunikasi. Tentulah ada perbincangan terutamanya mengenai aset dan harga yang melibatkan MCMC sebagai pengawal selia,” katanya.

Beliau juga telah bertemu Menteri Kewangan Tengku Datuk Seri Zafrul Abdul Aziz pada Jumaat berhubung langkah penstrukturan semula untuk memberi laluan kepada kesemua enam syarikat telekomunikasi memegang 70 peratus kepentingan dalam DNB.

"Saya berbincang dengan Menteri Kewangan yang bertanggungjawab terhadap DNB sebelum ia dipindahkan ke Kementerian Komunikasi dan Multimedia,” katanya. - BERNAMA


Masyarakat Pahang terus pertingkat semangat kemerdekaan

KUANTAN, 27 Ogos - Penduduk Perumahan Taman Balok Permai, di sini mengadakan pelbagai aktiviti sempena menyambut Bulan Kemerdekaan. Program anjuran Kelab Rukun Tetangga (KRT) Balok Permai itu yang disertai lebih 200 penduduk dilaksanakan, selari dengan tema pada tahun ini 'Keluarga Malaysia Teguh Bersama'.  Ketua Program, Norhisham Jusoh berkata antara program yang dijalankan adalah perarakan motosikal dan basikal, perarakan basikal berhias, pertandingan rumah merdeka, pertandingan seni kreatif dan pertandingan pakaian beragam.  Katanya, program tersebut telah melibatkan pelbagai peringkat masyarakat, bermula daripada kanak-kanak sehingga warga emas demi menyemai semangat patriotik dan menjadi contoh dalam kalangan generasi muda.

(Sekitar program aktiviti sempena menyambut Bulan Kemerdekaan)

"Secara tidak langsung kita telah memberi peluang atau memberi satu penghayatan kepada warga khususnya warga Balok Permai tentang erti kemerdekaan dan untuk acara pada pagi ini kita ada konvoi berbasikal, motosikal, acara silat, dan acara menari," kata Norhisham di sini. Sementara itu, rata-rata penduduk gembira kerana diberi peluang untuk menyambut bulan kemerdekaan bersama jiran tetangga mereka.  "Banggalah saya sebagai rakyat anak Malaysia, kalau tahun depan kalau boleh kita membangkit lagi keceriaan anak-anak kita seolah-olah mereka baru dilahirkan, apa juga perjuangan merdeka kita nak beri ia lagi bermakna akan datang ini," kata Mohd Zulkifli Mahmud. "Harap program ini dapat penghayatan lebih lagi kepada anak-anak dalam taman ini supaya mereka tahu apa itu erti kemerdekaan," kata Zaidah Samsudin. Penduduk berharap program seperti itu dapat dijadikan sebagai acara tahunan KRT tersebut demi memberi penghayatan yang meluas kepada generasi muda mengenai erti kemerdekaan.


Kerajaan kekalkan tarif elektrik bagi semua pengguna

KUALA LUMPUR, 27 Ogos - Tarif elektrik bagi semua pengguna untuk separuh tahun kedua 2022 pada kadar yang sama dengan separuh tahun pertama 2022 dikekalkan.Berikutan kenaikan mendadak harga bahan api dunia pada tahun ini, kerajaan pada 24 Jun 2022 telah memutuskan perkara tersebut meskipun kos penjanaan elektrik telah meningkat.Pada awal tahun 2021, harga arang batu adalah sekitar US$80 se tan metrik (RM4.4655=US$1), namun pada pertengahan tahun 2022, ia telah mencecah US$400 se tan metrik. "Sehubungan itu, kerajaan akan menanggung subsidi elektrik sebanyak RM5.8 bilion bagi memanfaatkan kesemua ahli Keluarga Malaysia daripada impak kenaikan kos elektrik.

"Kerajaan akan membayar jumlah RM5.8 bilion tersebut kepada syarikat utiliti negara Tenaga Nasional Bhd (TNB) bagi memastikan TNB tidak terkesan daripada kenaikan mendadak harga bahan api untuk penjanaan elektrik selaras dengan mekanisme Peraturan Berasaskan Insentif (IBR)," kata Kementerian Kewangan (MOF) dalam satu kenyataan.Kenaikan kos penjanaan elektrik juga meningkatkan keperluan modal kerja TNB.Sehubungan itu, kerajaan juga akan memberi jaminan pembiayaan TNB sehingga RM6 bilion untuk memastikan operasi TNB menjana bekalan elektrik tidak akan terganggu bagi manfaat Keluarga Malaysia, di samping memangkin kemampanan industri tenaga negara.


Bas Klinik Kesihatan Bergerak akan diperluas ke seluruh Johor

KLUANG, 27 Ogos - Bas Klinik Kesihatan Bergerak dipertimbangkan untuk diperluaskan di seluruh negeri Johor bagi memberikan khidmat kesihatan dan rawatan kepada penduduk luar bandar khususnya kepada golongan B40.  Menteri Besar Johor Datuk Onn Hafiz Ghazi berkata setakat ini, kawasan Dewan Undangan Negeri (DUN) Machap dan Layang-Layang menjadi projek rintis bagi perkhidmatan berkenaan yang akan bermula 1 September ini. Katanya petugas kesihatan yang berkhidmat di bas tersebut terdiri daripada pelajar Fakulti Perubatan dan Fakulti Pergigian, Universiti Teknologi Mara (UiTM).  Inisiatif hasil kerjasama Yayasan Mohamed Noah, Kerajaan Johor UiTM itu juga dilengkapi perubatan dan pergigian yang mempunyai peralatan moden berteknologi tinggi bernilai kira-kira RM1.9 juta."Ini adalah program permulaan kita di kawasan ini. Kita akan lihat keberkesanannya dan jika ada permintaan, kita akan perluaskan program ini ke kawasan lain," kata Onn Hafiz di sini.

(Onn Hafiz ketika merasmikan Majlis Penyerahan Bas Klinik Kesihatan Bergerakdi Simpang Renggam, di sini)

Turut hadir Pemegang Amanah Yayasan Mohamed Noah Datuk Mohamed Nizam Tun Abdul Razak dan Timbalan Naib Canselor (Hal Ehwal Pelajar) UiTM Prof Dr Mohd Sazili Shahibi.Menurut Onn Hafiz Yayasan Mohamed Noah memilih Johor bagi menggunakan perkhidmatan tersebut kerana pengasasnya berasal dari negeri itu.


Pasukan Khas Jihad Tangani Inflasi bawa kesan positif -PM

(Datuk Seri Ismail Sabri Yaakob (tengah) melihat produk pertanian yang dijual sempena Majlis Pelancaran Program Inisiatif Pendigitalan Sektor Peruncitan Peringkat Kabangsaan dan Penjenamaan Semula Jualan Murah Keluarga Malaysia di Dataran Kerayong/BERNAMA)

BERA, 27 Ogos- Perdana Menteri Datuk Seri Ismail Sabri Yaakob hari ini berkata penubuhan Pasukan Khas Jihad Tangani Inflasi bagi menangani peningkatan kos sara hidup rakyat mula melihatkan hasil yang positif. Beliau berkata kesan penubuhan pasukan itu menyaksikan kenaikan harga lebih terkawal dengan jaminan rantaian bekalan makanan dan barangan lebih meyakinkan terutama ayam dan minyak masak dalam botol."Kerajaan terus komited melaksanakan pelbagai inisiatif bagi membantu rakyat mendepani isu kos sara hidup dan inflasi semasa yang melanda seluruh dunia."Langkah seterusnya, kerajaan memperluaskan dan menjenamakan Program Jualan Keluarga Malaysia (PJKM) kepada Program Jualan Murah Keluarga Malaysia (JMKM) melibatkan 600 kawasan Dewan Undangan Negeri (DUN) seluruh negara dan 13 kawasan Parlimen di Wilayah Persekutuan," katanya.

(Perdana Menteri Datuk Seri Ismail Sabri Yaakob melihat ayam segar yang dijual murah pada Majlis Pelancaran Program Inisiatif Pendigitalan Sektor Peruncitan Peringkat Kabangsaan dan Penjenamaan Semula Jualan Murah Keluarga Malaysia di Dataran Kerayong/BERNAMA)

Ismail Sabri berkata demikian semasa berucap melancarkan Program Inisiatif Pendigitalan Sektor Peruncitan (ReDI) Peringkat Kebangsaan dan Penjenamaan Semula Program JMKM di sini hari ini.Program JMKM yang bermula pada minggu ketiga bulan ini hingga Disember ini menawarkan pengurangan harga barangan keperluan harian sehingga 20 peratus berbanding harga pasaran semasa setempat.Beliau berkata kerajaan memperuntukkan RM80 juta melalui lima kementerian sebagai agensi pelaksana untuk menjayakan JMKM sehingga akhir tahun ini, yang diharapkan akan memberi manfaat langsung kepada rakyat Malaysia. -BERNAMA


Persiapan sambutan Hari Kebangsaan 2022 hampir 95 peratus

KUALA LUMPUR, 27 Ogos- Persiapan sambutan Hari Kebangsaan 2022 pada 31 Ogos ini berjalan lancar dan kini mencapai 95 peratus tahap kesiapsagaan daripada beberapa gabungan persembahan nyanyian serta perbarisan.Menteri Komunikasi dan Multimedia (K-KOM), Tan Sri Annuar Musa berpuas hati dengan penglibatan serta komitmen diberikan peserta sepanjang raptai berlangsung pagi tadi.

(Menteri Komunikasi dan Multimedia, Tan Sri Annuar Musa)

“Acara perbarisan dan perarakan ini memerlukan tahap kesempurnaan tertentu sebab kena selaraskan dengan pergerakan keberangkatan tiba Yang di-Pertuan Agong, yang perlu diselaraskan dengan pergerakan terbang lintas pesawat udara.“Saya ucap terima kasih kepada semua kontinjen menunjukkan kesiapsiagaan yang baik setelah latihan sekian lama dijalankan mereka,” katanya kepada pemberita pada raptai separa penuh berkenaan.

(Raptai separa penuh sambutan Hari Kebangsaan 2022 di Dataran Merdeka)

Beliau percaya dengan kehadiran secara fizikal rakyat juga akan menceriakan lagi sambutan kali ini dengan semangat Keluarga Malaysia setelah ia tidak dianjurkan beberapa tahun lalu akibat COVID- 19.“Saya percaya kehadiran fizikal warga Lembah Klang dan seluruh rakyat Malaysia yang mengikuti siaran langsung seramai ratusan ribu rakyat, akan menjadikan acara tahun ini meriah, bersesuaian dengan negara kita bergerak ke fasa endemik setelah dua tahun kita tidak mengadakannya kerana COVID-19,” katanya. Sambutan Hari Kebangsaan 2022 bakal berlangsung Rabu ini seawal 7 pagi di Dataran Merdeka dengan sasaran pengunjung seramai 50,000. Pelbagai acara menarik telah diatur bagi menyemarakkan sambutan tahun ini termasuk keberangkatan tiba Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah dengan menaiki kereta berkuda Diraja dari Menara DBKL ke Dataran Merdeka.


Peruntukan RM2 juta bagi inisiatif e-baucar Program Jualan Malaysia- PM

BERA, 27 Ogos- Sebanyak RM2 juta diperuntukkan kerajaan bagi inisiatif e-baucar Program Jualan Malaysia untuk menggalakkan penggunaan bayaran tanpa tunai bermula 30 Ogos hingga 31 Dis 2022.Menerusi Program Inisiatif Pendigitalan Sektor Peruncitan (ReDI), penggunaan e-Dompet diharap dapat dimanfaatkan secara menyeluruh oleh pengguna dan peniaga termasuk di kawasan luar bandar.Perdana Menteri, Datuk Seri Ismail Sabri Yaakob berkata inisiatif itu turut bertujuan mengurangkan jurang perkembangan ekonomi digital khususnya dalam sektor peruncitan yang melibatkan ramai peniaga kecil dan penjaja."Bagi memastikan agenda digitalisasi khususnya penggunaan e-Dompet dalam kalangan para pengguna peniaga akan diperluaskan di kawasan luar bandar termasuk kita di Bera, bagi menggalakkan pembayaran wang tunai ini, kerajaan menawarkan inisiatif e- voucher Program Jualan Malaysia, dengan peruntukkan RM2 juta mulai 30 Ogos 2022 sehingga 31 Disember 2022, dan e voucher boleh dimuat turut melalui aplikasi MySales Tracker yang disediakan oleh KPDNHEP, " katanya.Sempena pelancaran ReDi hari ini katanya, insentif e-dompet sebanyak RM20 akan disediakan kepada 1,000 orang selain e-dompet sebanyak RM100 bagi 1,500 kumpulan sasar terpilih dari setiap Dewan Undangan Negeri (DUN) di bawah parlimen Bera.

Ismail berkata demikian ketika berucap merasmikan pelancaran Program Inisiatif Pendigitalan Sektor Peruncitan (ReDI) peringkat kebangsaan dan Program Jualan Murah Keluarga Malaysia di Dataran Kerayong Bera, pagi tadi.Turut hadir, Menteri Perdagangan Dalam Negeri dan Hal Ehwal Pengguna (KPDNHEP), Datuk Seri Alexander Nanta Linggi.Dalam pada itu, Program Jualan Keluarga Malaysia telah dijenamakan semula kepada Program Jualan Murah Keluarga Malaysia (JMKM) dan ia akan diperluaskan ke 600 kawasan DUN seluruh negara dan 13 kawasan Parlimen di Wilayah Persekutuan.Program itu bermula pada minggu ketiga bulan Ogos 2022 sehingga bulan Disember 2022 dengan menawarkan pengurangan harga barangan keperluan harian yang lebih murah sehingga 20 peratus berbanding harga pasaran semasa.

(Datuk Seri Ismail pada Program Jualan Murah Keluarga Malaysia di Dataran Kerayong Bera)

Dalam perkembangan lain, Ismail Sabri yang juga Ahli Parlimen Bera turut mengumumkan Pembukaan Pejabat KPDNHEP cawangan Bera yang dijangka memulakan operasinya pada Januari 2023 bagi memudahkan penduduk setempat berurusan dengan KPDNHEP dengan lebih cepat dan selesa."Sempena majlis pelancaran ini saya ingin mengumumkan kepada orang Bera, mulai Januari ini, sebuah pejabat pintar ataupun 'smart office KPDNHEP' yang pertama di Malaysia, lengkap dengan kemudahan digitalisasi terkini akan beroperasi di parlimen Bera, bagi kemudahan pengguna dan peniaga," katanya.


Empat maut, kemalangan melibatkan empat kenderaan di LPT1

TEMERLOH, 27 Ogos - Empat maut manakala 12 cedera dalam kemalangan melibatkan empat kenderaan di Kilometer 135.7 Lebuhraya Pantai Timur 1 (LPT1) menghala ke Kuantan awal pagi tadi. Pegawai Perhubungan Awam Jabatan Bomba dan Penyelamat Malaysia Pahang Zulfadli Zakaria memaklumkan kemalangan itu melibatkan sebuah lori kontena, Proton Exora, Proton Waja dan trak tunda. Mereka yang maut ialah sepasang warga emas dan seorang remaja lelaki menaiki Proton Exora serta pemandu trak tunda. Namun identiti semua mangsa belum diperolehi.

(Keadaan kenderaan yang terlibat dalam kejadian kemalangan maut di Kilometer 135.7 Lebuh Raya Pantai Timur (LPT) 1 di Temerloh awal pagi tadi)

"Bomba menerima panggilan kecemasan pada 3.26 pagi. Kejadian dipercayai berlaku apabila lori kontena terbabas sebelum merempuh trak tunda yang sedang mengangkat Proton Exora rosak di tepi lebuh raya. "Proton Waja itu pula difahamkan berada di tepi jalan yang sama. Kemalangan menyebabkan Proton Exora jatuh ke gaung dianggarkan sedalam 40 kaki (12.19 meter)," katanya dalam kenyataan. Zulfadli berkata mayat semua mangsa dihantar ke Hospital Sultan Ahmad Shah, Temerloh untuk tindakan lanjut dan punca kemalangan sedang disiasat.


CUEPACS hantar cadangan kepada PM berkaitan pengumuman 30 Ogos ini

(Presiden CUEPACS, Adnan Mat / BERNAMA)

ALOR SETAR, 27 Ogos - Kongres Kesatuan Pekerja-Pekerja di dalam Perkhidmatan Awam (CUEPACS) telah menghantar cadangan berkaitan penambaikan dalam perkhidmatan awam kepada Perdana Menteri, Datuk Seri Ismail Sabri Yaakob untuk diumumkan pada 30 Ogos ini.Presidennya, Adnan Mat berkata cadangan tersebut termasuk pengenalan gaji minima baharu dan kenaikan imbuhan tetap khidmat awam yang dilihat dapat memberikan kelegaan kepada penjawat awam khususnya dengan kenaikan kos sara hidup ketika ini."Hari ini (semalam) CUEPACS telahpun mengutuskan satu surat cadangan balas tentang apakah yang sesuai untuk kerajaan umum pada 30 Ogos nanti. Sepatutnya memang ada pertemuan dengan perdana menteri hari ini (semalam) tapi beliau agak sibuk, justeru itu kami telahpun mengutus emel kepada perdana menteri."Sebenarnya kami tidak begitu ekstrem dalam membuat tuntutan ini kerana kami juga tahu kerajaan juga ada kekangan dan rakyat juga di luar sana agak terkesan dengan COVID-19 yang telah melanda lebih daripada dua tahun ini, maka kami telah mengambil kira dari segi kesan kepada kewangan negara, kesan kepada pencen yang akan datang, kesan kepada kerajaan sendiri," katanya kepada pemberita semalam.Beliau berkata demikian pada Majlis Makan Malam dan Perasmian Mesyuarat Agung Kesatuan Kebangsaan Penolong Pegawai Farmasi Kerajaan Semenanjung Malaysia di Alor Setar.Adnan berkata setakat ini CUEPACS tidak mendapat sebarang maklumat berhubung perkara yang akan diumumkan Perdana Menteri, namun pihaknya akan menyambut baik sebarang pengumuman, terutama jika sebahagian tuntutan yang dikemukakan sebelum ini ditunaikan.Katanya, pihaknya juga berharap kerajaan dapat memperkenalkan sistem saraan baharu bagi menggantikan sistem saraan sedia ada yang telah digunakan sejak 2002 dan dilihat tidak lagi relevan dan komprehensif dengan keadaan semasa."Kalau bukan dilaksanakan sekarang, sekurang-kurangnya kerangka perlu diumum dengan mengadakan libat urus bersama CEUPACS ke arah membentuk sistem saraan yang baharu, itulah harapan kami menjelang 30 Ogos yang akan datang," katanya.Pada 21 Ogos lepas, Ismail Sabri memberi bayangan akan mengumumkan berita gembira untuk penjawat awam pada Majlis Amanat Perdana Perkhidmatan Awam dijadualkan Selasa ini.- BERNAMA


Dua maut, dua cedera dalam kemalangan di Sibu

SIBU, 27 Ogos- Dua maut manakala dua lagi cedera dalam kemalangan melibatkan dua buah kereta di Jalan Ulu Oya di sini, kira-kira 13 kilometer dari pusat bandar awal pagi hari ini.Jurucakap Pusat Gerakan Operasi (PGO) Bomba Sarawak memaklumkan satu pasukan dari Balai Bomba dan Penyelamat (BBP) Sibu telah digerakkan ke lokasi kejadian pada pukul 2.15 pagi tadi. Menurutnya, dalam kenderaan pertama seorang lelaki dan seorang wanita yang merupakan penumpang di bahagian belakang maut, manakala seorang pemandu lelaki cedera parah.“Seorang penumpang wanita yang duduk di kerusi penumpang depan berjaya keluar dari kereta sebelum ketibaan pasukan bomba.

“Mangsa yang meninggal dunia telah diserahkan kepada pihak polis untuk tindakan lanjut manakala mangsa yang cedera dihantar ke Hospital Sibu,” katanya.Beliau berkata pemandu sebuah lagi kenderaan terlibat tidak mengalami kecederaan.


Peminjam PTPTN boleh melakukan penstrukturan semula

KUALA NERUS, 27 Ogos- Perbadanan Tabung Pendidikan Tinggi Nasional, PTPTN berharap peminjam yang mempunyai masalah tunggakan pinjaman supaya datang berunding.  Pengerusinya Apli Yusoff berkata ia bagi membolehkan pihaknya membantu peminjam yang tidak mampu membayar pinjaman termasuk mereka yang kehilangan pekerjaan sewaktu COVID-19.  Katanya sehingga Julai lalu lebih 2 juta peminjam atau 81.07% telah membuat bayaran balik pinjaman PTPTN. Beliau turut menyeru kepada, "orang yang ada hutang tertunggak ni datang berjumpa dengan PTPTN untuk menstrukturkan balik hutang-hutang itu, kerana apabila mereka ni ada hutang tertunggak mungkin disenarai dalam ccris jadi mereka ini sukar membuat pinjaman dan sebagainya." "Jadi, datang balik berjumpa dengan PTPTN, PTPTN sedia bantu untuk menstrukturkan balik hutang-hutang tersebutlah." Jelas beliau ketika ditemui pemberita RTM. PTPTN turut menyeru ibu bapa agar membuat penabungan Skim Simpanan Pendidikan Nasional, SSPN bagi menjamin masa depan anak-anak.  Sehingga Julai, PTPTN merekodkan jumlah deposit simpan SSPN sebanyak RM12.65 bilion dengan 5.49 juta pendeposit akaun. Beliau ditemui selepas program ramah mesra PTPTN bersama pengamal media di Kuala Nerus.


Bajet 2023 diawalkan

KUALA LUMPUR, 27 Ogos- Bajet 2023 yang sepatutnya dibentangkan pada 28 Oktober, dipercepat tiga minggu lebih awal iaitu pada 7 Oktober ini.Perkara itu disahkan dan diumumkan oleh Datuk Seri Dr. Wan Junaidi Tuanku Jaafar, Menteri di Jabatan Perdana Menteri (Parlimen dan Undang-undang).Ketika dihubungi semalam beliau memaklumkan, "Perdana Menteri mengguna kod kuasa di bawah peraturan 11(2), peraturan majlis dewan rakyat."Jadi saya bentangkan kertas nota kabinet tarikh itu telah ditukarkan kepada persidangan itu ditukarkan kepada tiga dan belanjawan adalah dibentang pada 7 Oktober" Jelas beliau semalam.Dalam masa yang sama, beliau menafikan perubahan tarikh Bajet 2023 itu ada kaitan dengan pilihan raya umum akan datang.Menerusi takwim baharu mesyuarat ketiga penggal kelima, Parlimen ke-14 akan bermula 3 Oktober bagi Dewan Rakyat.Manakala sidang Dewan Negara bermula 21 November.


USM terus ke hadapan

(Profesor Datuk Dr Faisal Mahamad Adikan ketika penyerahan Memorandum Persefahaman (MOU) bersama Presiden Lembaga Teknologis Malaysia, Datuk Ts Ir.Dr Siti Hamisah Tapsir)

GEORGE TOWN, 27 Ogos- Universiti Sains Malaysia (USM) melangkah setapak ke hadapan dengan menandatangani Memorandum Persefahaman dengan Lembaga Teknologis Malaysia (MBOT).

Industri teknologi dan maklumat terus diberi penekanan oleh USM dengan kerjasama erat bersama MBOT. Ia secara tidak langsung berupaya menjadi pihak pembangunan modal insan negara, khusus di USM dengan penggunaan teknologi terkini yang canggih. Menurut Profesor Datuk Dr Rafiq Faisal Mahamad Adikan, Naib Canselor USM, "program-program yang ditawarkan oleh USM insya Allah akan diberi pengiktirafan oleh MBOT.""Latihan bagi kakitangan akademik ataupun bukan akademik di USM juga akan menerima latihan menerusi kerjasama ini," bagi memastikan kepakaran kedua-dua pihak dibangunkan untuk manfaat bersama. Terdahulu, Profesor Datuk Dr Faisal Mahamad Adikan menandatangani Memorandum Persefahaman (MOU) bersama Presiden Lembaga Teknologis Malaysia, Datuk Ts Ir.Dr Siti Hamisah Tapsir.

(Profesor Datuk Dr Rafiq Faisal Mahamad Adikan, Naib Canselor USM)


Pembentangan Bajet Negeri Perak akan dilakukan selepas pembentangan bajet Persekutuan - Menteri Besar Perak

(Datuk Seri Saarani Mohamad, Menteri Besar Perak ketika merasmikan Program Penghijauan Malaysia: Menteri Besar bersama pelajar negeri Perak di Maktab Rendah Sains Mara Sultan Azlan Shah Kuala Kangsar)

KUALA KANGSAR, 27 Ogos- Pembentangan Bajet Negeri Perak hanya akan dilakukan selepas pembentangan bajet Persekutuan.  Demikian ulas Menteri Besar Perak, Datuk Seri Saarani Mohamad.   Menurutnya, pembentangan bajet negeri akan dikemaskini dan ditambah baik selepas pembentangan bajet persekutuan dilakukan.   Tambah beliau, "Biasanya selepas bajet persekutuan, kita ada lagi sesi akhir untuk membuat sesi libat urus," ketika ditemui selepas Program Penghijauan Malaysia: Menteri Besar bersama pelajar negeri Perak di Maktab Rendah Sains Mara Sultan Azlan Shah Kuala Kangsar, semalam.Beliau turut memaklumkan, "Kita akan jumpa exco yang berkaitan sebelum kita bawa ke mesyuarat exco." Beliau berkata demikian ketika ditanya mengenai Bajet 2023 yang akan dibentangkan awal pada 7 Oktober, tidak mengikut takwin Dewan Rakyat sepatutnya dibentangkan pada 28 Oktober.   Terdahulu Datuk Seri Saarani ditemui media selepas menyempurnakan Majlis Perasmian Program Penghijauan Malaysia di Kuala Kangsar.

(Datuk Seri Saarani Mohamad, Menteri Besar Perak ketika menjawab soalan pembentangan bajet negeri Perak)


ReDI penggerak perniagaan kecil di luar bandar

(Peniaga yang menyertai Program Inisiatif Digital Peruncitan sedang berjual beli)

BERA, 27 Ogos- KPDNHEP telah menampilkan semula penjenamaan Program Jualan Murah Keluarga Malaysia (JMKM) yang menawarkan harga lebih murah berbanding harga pasaran yang telah diperluaskan ke seluruh kawasan DUN dalam negara menerusi Program Inisiatif Digital Peruncitan (ReDI).Program jualan murah itu melibatkan sebanyak 639 kawasan DUN yang merangkumi lima peneraju utama dan tujuh sektor peruncitan yang akan terlibat menawarkan harga berpatutan. Menurut Ketua Penolong Pengarah Kanan, Dr. Syaharudin Shah Mohd Noor berkata, "lebih kurang 15,000 peniaga disasarkan berdaftar di bawah Program ReDI menggunakan e-dompet ini dan sehingga kini, 1 Ogos 2022 kita telah berjaya mendaftarkan lebih kurang 5,321 peniaga luar bandar di seluruh negara berjaya didaftarkan menerusi ReDI." sejak kali pertama program ini diadakan pada tahun lepas.  Sebanyak 36 gerai daripada pelbagai jabatan, agensi kerajaan dan swasta yang disediakan menggunakan pendekatan secara tanpa tunai sebagai wadah utama program ini.

(Dr. Syaharudin Shah Mohd Noor, Ketua Penolong Pengarah Kanan ketika ditemui pemberita)

Tambah beliau, "program ReDI ini bertepatan dengan dasar kementerian bagi memastikan peniaga kecil tidak terus ketinggalan dalam arus perdana selain membantu perniagaan kecil di kawasan pedalaman untuk turut serta menerusi model baharu perniagaan secara digital."  Menurutnya, para peniaga dalam kategori ini di seluruh negara akan menerima manfaat sekali gus memberi pilihan kepada pengguna dalam urusan perniagaan. Katanya, menerusi Program ReDI kali ini, "ia akan diperluaskan dengan menjadikan daerah Bera sebagai pelopor Digitalisasi Luar Bandar di Pahang." Dalam perkembangan lain, KPDNHEP telah menggerakkan susun kerja dalam memastikan agenda pendigitalan menjadi objektif utama sektor peruncitan dengan tumpuan utama kementerian adalah keperluan bagi peniaga di peringkat mikro dan kecil menerima serta berurusan menggunakan e-dompet. Beliau berkata demikian ketika ditemui pada persiapan akhir Program Inisiatif Digital Peruncitan (ReDI) yang akan dirasmikan Perdana Menteri, Datuk Seri Ismail Sabri Yaakob di Dataran Kerayong, Bera, Pahang hari ini.


150 petugas produksi dan teknikal RTM terlibat siaran langsung Sambutan Hari Kebangsaan

(Ketua Pengarah Penyiaran, Datuk Che Roslan Che Daud ditemu bual Berita RTM selepas meninjau persiapan RTM bagi siaran langsung sempena Sambutan Hari Kebangsaan di Dataran Merdeka, malam tadi)

KUALA LUMPUR, 27 Ogos - Seramai 150 petugas produksi dan teknikal Radio Televisyen Malaysia (RTM) terlibat dalam membuat persiapan sempena Sambutan Hari Kebangsaan pada 31 Ogos ini.Ketua Pengarah Penyiaran, Datuk Che Roslan Che Daud berpuas hati serta yakin RTM sudah bersedia sepenuhnya untuk memastikan kelancaran siaran langsung pada sambutan berkenaan.

(Ketua Pengarah Penyiaran, Datuk Che Roslan Che Daud meninjau persiapan RTM bagi siaran langsung sempena Sambutan Hari Kebangsaan di Dataran Merdeka, malam tadi)

"Kita telah pun bersedia sepenuhnya dan esok lagi ada kerja-kerjanya untuk melengkapkan kita punya (persiapan) ini, LED besar dalam ukuran 100x9 meter telah pun dipasang, tunggu nak dinaikkan, lain-lain persiapan esok pun kita akan ada raptai dan kita akan tengok lagi lah dari segi teknikal, mana-mana yang untuk melengkapkan persediaan kita menjelang empat-lima hari lagi untuk kita menyambut Hari Kebangsaan," kata beliau ketika ditemui Berita RTM selepas meninjau persiapan Sambutan Hari Kebangsaan di Dataran Merdeka, di sini malam tadi.Che Roslan turut menyeru orang ramai untuk hadir pada hari Rabu ini ke Dataran Merdeka bagi meraikan Sambutan Hari Kemerdekaan Ke-65 tahun.


Istana Kelantan sangkal dakwaan Ketua Hakim Negara, suami dilarang ke istana

KOTA BHARU, 26 Ogos- Istana Kelantan menyangkal dakwaan sebuah portal yang mengatakan Ketua Hakim Negara, Tun Tengku Maimun Tuan Mat dan suaminya dilarang ke Istana Kelantan.Pengelola Istana Diraja Kelantan, Datuk Nik Mohd Shafriman Nik Hassan berkata kenyataan yang dikeluarkan portal itu adalah sama sekali tidak benar dan tidak berasas.“Tidak pernah ada larangan seperti yang didakwa dikeluarkan oleh Istana Kelantan.Istana Kelantan memandang serius tohmahan berupa fitnah seperti ini dan menyarankan agar pengamal media merujuk kepada istana terlebih dahulu mengenai kesahihan apa-apa berita sebelum disiarkan bagi mengelak daripada mengelirukan masyarakat,” katanya dalam satu kenyataan.

(Istana kelantan sangkal dakwaan sebuah portal yang mendakwa Ketua Hakim Negara, Tun Tengku Maimun Tuan Mat dan suami dilarang ke istana)

Nik Mohd Shafriman berkata pihak istana akan mempertimbang untuk mengambil tindakan undang-undang terhadap portal berkenaan sekiranya fitnah tidak berasas berkenaan berlarutan.


Peniaga terjejas ribut di Kota Bharu kembali berniaga

KOTA BHARU, 26 Ogos- Peniaga di perkarangan Stadium Sultan Muhammad IV kembali berniaga selepas kejadian angin kencang bersama pasir yang melanda kawasan itu malam tadi.Kejadian yang berlaku pada pukul 7.20 malam semalam meranapkan dua buah khemah peniaga dan sebuah kanopi yang disediakan untuk pengunjung menikmati makanan.Seorang peniaga produk kecantikan, Rohayu Laila Abdul Karim berkata, kejadian tersebut mengejutkan ramai pengunjung dan peniaga.Katanya, walaupun banyak produknya diterbangkan angin dan basah, namun dia tetap berniaga hari ini."Barang yang terbang tu ada dalam kotak dan basah terkena air bertakung, kerugian dianggarkan RM500.Alhamdulillah hari ini saya bagi secara percuma sahaja kepada pengunjung yang datang," katanya.

Seorang lagi peniaga, Irwan Shah berkata, kejadian itu berlaku dalam sekelip mata.Dia yang merupakan jurujual Proton menzahirkan rasa syukur kerana kenderaan yang dikhaskan untuk pameran tidak mengalami kerosakan."Cuma kereta milik pengunjung yang diparkir di bawah pokok mengalami kerosakan akibat kejadian ribut tersebut," katanya.Menurut Nik Muhd Amirul Mustaqim pula, ketika kejadian berlaku dia dalam perjalanan pulang ke rumahnya.Dia yang juga merupakan salah seorang peniaga di kawasan berkenaan bergegas ke tempat kejadian dan melihat khemah miliknya sudah diterbangkan angin."Meja ada yang patah, besi pun ada yang rosak.Dapur gas masuk air, jumlah kerugian semua tak dapat dipastikan," katanya.Peniaga mula berniaga semalam sempena Karnival Kelantan 2022 yang dijadualkan berakhir 3 September depan.Kejadian ribut menyebabkan semua peniaga pulang lebih awal walaupun tempoh berniaga sehingga 12 tengah malam.


Felcra kenal pasti hampir 1,500 peserta tanam semula kelapa sawit

(Datuk Ahmad Jazlan Yaakub bercakap pada sidang media selepas merasmikan Jelajah Mini Karnival Keluarga Malaysia Felcra Berhad 2022 di Kampung Padang Limau, Bukit Bakar, Machang)

MACHANG, 26 Ogos - Felcra Berhad (Felcra) mengenal pasti hampir 1,500 peserta seluruh negara bagi tujuan penanaman semula kelapa sawit untuk pusingan kedua setelah tanaman itu menjangkau usia 25 hinga 30 tahun.  Pengerusinya, Datuk Ahmad Jazlan Yaakub berkata bagaimana pun bagi proses tersebut ia tertakluk kepada peruntukan kerajaan selain memerlukan persetujuan pemilik tanah.  Jelas beliau, berdasarkan sasaran yang di letakkan dalam Rancangan Malaysia Ke-12, projek penanaman semula sawit itu akan melibatkan kawasan seluas kira-kira 50,000 hektar.  "Dia mesti menyerahkan kepada kita dan kita akan menguruskan ladang dan hasilnya kita akan tolak daripada belanja pembangunan selebihnya keuntungan akan kita berikan kepada rakyat ataupun peserta, pokok dah matang dan tua kita tebang, terpulang kepada peserta dan banyak sekarang ni kita dalam proses kita nak selesaikan proses itu dulu, mereka serahkan kepada kita balik tanah untuk pusingan kedua untuk 25 tahun akan datang, maknanya kita akan usahakan tanah tersebut," kata beliau kepada media selepas merasmikan Jelajah Mini Karnival Keluarga Malaysia Felcra Berhad 2022 di Kampung Padang Limau, Bukit Bakar, di sini hari ini.

(Datuk Ahmad Jazlan Yaakub menyampaikan sumbangan bakul makanan kepada sebahagian penerima pada Jelajah Mini Karnival #KeluargaMalaysia FELCRA Berhad 2022)

Mengulas lanjut, Ahmad Jazlan turut mengalakkan mana-mana pemilik tanah yang ingin memajukan kawasan mereka dengan tanaman kelapa sawit agar dapat menghubungi pihak Felcra untuk membantu menguruskan hal-hal yang berkaitan.  Menurutnya, pelbagai kemudahan dan faedah disediakan pihak Felcra bagi tujuan tersebut termasuk segala kos pengurusan akan di tanggung sepenuhnya.  Setakat ini, Felcra mempunyai 80 peratus tanaman kelapa sawit di seluruh negara manakala selebihnya adalah melibatkan tanaman getah dan lain-lain.


MARA pasang panel sistem solar photovoltaik dengan kerjasama TNB

(Datuk Seri Mahdzir Khalid berucap pada Majlis Menandatangani Memorandum Persefahaman (MoU)kerjasama MARA dan TNB di ibu negara)

KUALA LUMPUR, 26 Ogos - Majlis Amanah Rakyat (MARA) mengambil langkah pro-aktif dalam melestarikan alam sekitar dengan memasang panel sistem solar photovoltaik bagi menjana tenaga elektrik bersih di institusi pendidikannya.Menurut Menteri Pembangunan Luar Bandar, Datuk Seri Mahdzir Khalid, kerjasama dengan Tenaga Nasional Berhad (TNB) itu juga merangkumi pembangunan infrastruktur pengecasan Kenderaan Elektrik (EV) bagi pengendalian dan pengurusan bas MARA Liner.“Kerjasama ini diharapkan dapat menyokong dan memperkukuhkan lagi usaha ke arah kelestarian alam sekitar yang holistik untuk menyumbang dalam pertumbuhan industri dan ekonomi negara. “Saya yakin berdasarkan pengalaman dan kekuatan yang ada pada kedua-dua agensi ini, skop kerjasama yang telah dipersetujui dapat dilaksanakan sebaik mungkin."Beliau berkata demikian pada sidang media selepas Majlis Menandatangani Memorandum Persefahaman (MoU) kerjasama MARA dan TNB di ibu negara hari ini.Perjanjian kerjasama itu ditandatangani oleh Ketua Pengarah MARA, Datuk Azhar Abdul Manaf dan Presiden merangkap Ketua Pegawai Eksekutif TNB, Datuk Ir. Baharin Din.Turut hadir, Pengerusi MARA, Datuk Seri Azizah Mohd Dun dan Pengerusi TNB, Datuk Sri Hasan Arifin.Kerjasama itu jelas Mahdzir, sejajar dengan Polisi Tenaga Boleh Baharu Kebangsaan 2025 di bawah Pihak Berkuasa Pembangunan Tenaga Lestari (SEDA) Malaysia.Bagi projek pembangunan infrastruktur pengecasan Kenderaan Elektrik (EV) bagi pengendalian dan pengurusan bas MARA Liner, satu projek rintis akan dilaksanakan di Pulau Langkawi menggunakan 4 buah bas elektrik bagi 4 laluan perkhidmatan untuk manfaat lebih 68 ribu penduduk.MOU tersebut turut membabitkan penyediaan perkhidmatan telekomunikasi dan akses internet di premis-premis institusi pendidikan MARA oleh anak syarikat TNB, Alloy Technology Sdn Bhd.Juga pembangunan modal insan dengan sasaran lebih 30 ribu pelajar serta pelatih dalam bidang TVET yang akan diperkasa di bawah ekosistem MARA dan TNB.

(Datuk Seri Mahdzir Khalid menyaksikan Majlis Menandatangani Memorandum Persefahaman (MoU) kerjasama MARA dan TNB di ibu negara)

Selain itu, skop kerjasama itu juga membabitkan program keusahawanan sebagai salah satu pencapaian utamanya."Saya berharap akan ada lebih ramai lagi pemain-pemain industri yang akan turut bekerjasama dengan agensi-agensi di bawah KPLB dalam usaha kita menyumbang kepada pertumbuhan industri dan ekonomi negara di samping memperkukuh kelestarian alam sekitar," kata Mahdzir.Sementara itu Pengerusi TNB, Datuk Seri Hasan Arifin berkata, pihaknya menyambut baik kerjasama yang dijalin serta menghargai komitmen MARA dan KPLB dalam agenda Tenaga Boleh Baharu (TBB) dan kelestarian alam sekitar.“Kerjasama ini juga diharapkan dapat membuka lebih banyak peluang dan manfaat kepada kedua-dua belah pihak, TNB mahupun MARA untuk meneroka prospek yang lebih luas dalam agenda peralihan sumber tenaga dan kemajuan negara."Melalui MoU itu juga, TNB kata Hasan, bergabung tenaga dengan MARA dalam pembangunan modal insan dengan memberi nilai tambah kepada ekosistem pendidikan sedia ada untuk melahirkan bakat dan pelapis generasi masa hadapan.Pada masa yang sama memupuk generasi usahawan yang lebih berdaya saing serta mampan dalam bidang berkenaan."Sebagai sebuah Syarikat Berkaitan Kerajaan (GLC) yang memikul amanah menggerak kemajuan negara, TNB menyambut baik pelan RMK-12 terutama yang melibatkan industri tenaga dan kelestarian alam sekitar dengan meningkatkan komitmen terhadap agenda Alam Sekitar, Sosial dan Tadbir Urus (ESG)."Kami telah pun menetapkan sasaran pelepasan karbon sifar bersih yang mendukung inisiatif negara neutral karbon menjelang tahun 2050,” katanya.TNB jelas Hasan, telah mengumumkan langkah-langkah segera mempercepatkan pelaksanaan nyah karbon sektor tenaga yang menjadi kunci utama kejayaan Peralihan Tenaga Bertanggungjawab di bawah inisiatif TNB. Terbaharu, TNB memeterai kerjasama dengan PETRONAS dalam memacu penyelesaian inovatif ke arah nyah karbon menggunakan teknologi pembakaran hidrogen.


KPM harap pelaksanaan K9 mampu tangani keciciran pelajar Orang Asli

(Datuk Dr. Mah Hang Soon ditemu bual media selepas majlis penyerahan sebuah televisyen pintar untuk 'Smart Classroom Solution' di Sekolah Kebangsaan Jernang, Sungkai, Perak)

SUNGKAI, 26 Ogos - Kementerian Pendidikan Malaysia (KPM) berharap pelaksanaan Sekolah Model Khas Komprehensif 9 Tahun atau K9, mampu menangani masalah keciciran pelajar khususnya dalam kalangan masyarakat Orang Asli.  Timbalan Menteri Pendidikan, Datuk Dr. Mah Hang Soon berkata, pendidikan masyarakat Orang Asli sentiasa dititikberatkan agar mereka lebih berdaya saing pada masa hadapan.  Jelasnya menerusi pelaksanaan K9, murid Orang Asli perlu menghabiskan sembilan tahun pembelajaran di sekolah sama, bermula tahun satu hingga tingkatan 3.

(Datuk Dr. Mah Hang Soon menyaksikan proses pengajaran dan pembelajaran menggunakan sebuah televisyen pintar iaitu 'Smart Classroom Solution' di Sekolah Kebangsaan Jernang, Sungkai, Perak)

"Jadi buat masa ini, Kementerian Pendidikan Malaysia juga telah berusaha selain daripada K9, kita nak wujudkan K11, bermaksud 6 tahun pada peringkat sekolah rendah campur dengan 5 tahun iaitu tingkatan 1 hingga tingkatan 5 bersekali, dalam satu compound sekolah rendah, biasanya akan kita wujud kita bina bangunan yang baru, bangunan tambahan dengan guru-guru yang ada dan sebagainya," kata beliau selepas majlis penyerahan sebuah televisyen pintar untuk 'Smart Classroom Solution' di Sekolah Kebangsaan Jernang, di sini hari ini.Tambah Mah, asrama harian juga akan disediakan kepada mereka yang tinggal jauh dari sekolah.


ILP Kangar laksana pemeriksaan, pendawaian elektrik percuma untuk penduduk Perlis

ARAU, 26 Ogos- Institut Latihan Perindustrian (ILP) Kangar melaksanakan Program Pemeriksaan dan Pendawaian Elektrik secara percuma di kediaman penduduk kampung khususnya dalam kalangan keluarga kurang berkemampuan di seluruh Perlis.Pengarah ILP Kangar, Mohd Yusri Mohd Rahim berkata, sejumlah RM1,500 diperuntukkan bagi setiap rumah untuk program berkenaan yang akan dilaksana oleh enam pelatih dan dibantu enam tenaga pengajar."Objektifnya kita nak mereka mengaplikasikan kemahiran yang ada dan menerapkan nilai-nilai murni seperti tolong-menolong, secara tidak langsung mempromosikan kemahiran mereka.Program ini dilaksana secara berkala di semua 15 kawasan Dewan Undangan Negeri (DUN) berdasarkan maklumat yang diperolehi daripada Ahli Dewan Undangan Negeri (ADUN) setempat mengenai rumah penduduk yang memerlukan bantuan bagi pendawaian elektrik," katanya selepas Program Bantuan Khidmat Sosial Komuniti di Kampung Padang Benta, Simpang Empat.

(ADUN Simpang Empat, Nurulhisham Yaakob dan Pengarah ILP Kangar, Mohd Yusri Mohd Rahim)

Sementara itu Exco Negeri yang juga ADUN Simpang Empat, Nurulhisham Yaakob berharap ILP Kangar dapat terus bekerjasama dengan pemimpin setempat bagi melaksana program khidmat komuniti."Saya harap kepada penghuni dan rakyat kawasan DUN Simpang Empat, sekiranya ada masalah untuk pendawaian elektrik, boleh berhubung dengan pejabat saya atau mana-mana agensi yang dapat membantu," katanya selepas meninjau salah sebuah kediaman yang terlibat dengan program berkenaan.


1,000 dijangka sertai MQH Negeri Sembilan

SEREMBAN, 26 Ogos- Malaysia Quran Hour (MQH) Peringkat Negeri Sembilan menyasarkan 1,000 penyertaan fizikal di lokasi utama penganjurannya di Masjid Kariah Paroi Jaya pada 30 Ogos ini.Menurut penyelaras Rumah Ngaji Negeri Sembilan, Gharizah Hashim, tema surah yang dipilih pada tahun ini adalah surah Al–Sajdah yang bermaksud mengajak pemimpin dan rakyat melatih diri untuk bersujud, bersedekah dan bersabar .Jelasnya, pemilihan surah itu yang mempunyai 30 ayat juga bersesuaian dengan sambutan Hari Kebangsaan yang bakal disambut pada 31 Ogos ini yang menuntut pengorbanan sifat kesombongan dan ketaasuban terhadap sesuatu perkara."Acara ini diadakan serentak mulai pukul 12.00 hingga 1.00 tengah hari di seluruh Malaysia.Jadi di mana pun mereka berada kalau tak sempat nak ke premis, dalam kereta pun boleh, berhenti sekejap di tepi jalan untuk mengimarahkan, kebersamaan, mengalunkan, mengelombangkan ayat-ayat suci Allah," katanya selepas sesi temubual bersama NEGERIfm di Kompleks Penyiaran Tuanku Muhammad, di sini.

(Gharizah Hashim, Penyelaras Rumah Ngaji Negeri Sembilan)

MQH peringkat Negeri Sembilan kali ke-8 itu diadakan secara fizikal selepas dua tahun ia berlangsung secara maya susulan pandemik COVID–19.


MDL kemuka cadangan laksanakan pindaan berkaitan kebankrapan

KUALA LUMPUR, 26 Ogos- Jabatan Insolvensi Malaysia (MDL) mengemukakan cadangan kepada kerajaan agar melaksanakan pindaan ke atas empat peruntukan bagi melancarkan proses pentadbiran estet kebankrapan.Menteri di Jabatan Perdana Menteri (Parlimen dan Undang-Undang), Dato' Seri Dr. Wan Junaidi Tuanku Jaafar berkata, taklimat mengenai cadangan pindaan itu telah dibentangkan oleh jabatan berkenaan kepadanya semalam.Beliau berkata cadangan pindaan itu bagi mempercepatkan proses pentadbiran kebankrapan dan membantu bankrap untuk keluar daripada kebankrapan dengan segera.Empat cadangan itu melibatkan penambahbaikan kepada peruntukan Seksyen 33C Akta 360 berkenaan pelepasan automatik bagi membantu lebih ramai yang bankrap dapat keluar daripada kebankrapan selepas tempoh tiga tahun. "Kedua, menyasarkan untuk menetapkan had masa pemfailan Borang Bukti Hutang oleh pemiutang untuk mempercepatkan proses pelepasan kebankrapan atau pembatalan perintah kebankrapan;"Ketiga, Memansuhkan Mesyuarat Pertama Pemiutang dan keempat, untuk menambah penggunaan baharu berkenaan teknologi komunikasi jarak jauh dalam urusan pentadbiran kebankrapan di mana ia dapat membantu bankrap berurusan dengan MdI secara dalam talian dan digital serta memudahkan pentadbiran kebankrapan", katanya menerusi kenyaataan hari ini.

(Menteri di Jabatan Perdana Menteri (Parlimen dan Undang-Undang), Dato' Seri Dr. Wan Junaidi Tuanku Jaafar)

Menurut Dr. Wan Junaidi, beberapa libat urus dicadangkan dengan pemegang taruh khususnya Kementerian Kewangan, Kementerian Pembangunan Usahawan dan Koperasi, Kementerian Perdagangan Antarabangsa dan Industri, Kementerian Belia dan Sukan, Unit Perancang Ekonomi, Jabatan Perdana Menteri serta kementerian yang bertanggungjawab untuk mengawal selia syarikat termasuk perusahaan kecil dan sederhana Malaysia serta usahawan dalam kategori mikro sebelum memuktamadkan cadangan dan dibawa ke Jemaah Menteri melalui satu Memorandum Jemaah Menteri (MJM).Bagaimanapun, pihak Bahagian Hal Ehwal Undang-Udang (BHEUU) dan Jabatan Peguam Negara (AGC) perlu mengkaji cadangan pindaan ini dengan lebih terperinci terutamanya berkaitan implikasinya kepada orang ramai.Jelas beliau, statistik kes kebankrapan yang didaftarkan menunjukkan pola penurunan, di mana 12,051 kes bagi tahun 2019, diikuti 8,351 kes pada tahun 2020, 6,554 kes pada 2021 dan 3,604 kes setakat Julai lalu tahun ini."Dari sudut peratusan, pengurangan berbanding tahun sebelumnya direkodkan sebanyak 26.88 peratus pada 2019, 30.70 peratus pada 2020 dan 21.52 peratus tahun lalu", katanya.


Simulasi persediaan risiko banjir di negeri Selangor, bulan hadapan

SHAH ALAM, 26 Ogos - Simulasi persediaan menghadapi risiko banjir di negeri Selangor dengan penumpuan kepada penambahbaikan operasi mencari dan menyelamat akan diadakan pada bulan hadapan.Menteri Besar, Datuk Seri Amirudin Shari berkata simulasi itu akan melibatkan proses pembukaan bilik gerakan dan bilik bantuan. "Ketika kejadian banjir lepas, operasi mencari dan menyelamat kita sedikit lewat tapi proses lain sangat baik.Jadi sekarang kita belajar daripada pengalaman itu untuk ditambah baik, jika berlaku banjir bagaimana mencari dan menyelamat dilakukan, bagaimana amaran dilaungkan dan sebagainya,” kata Amirudin selepas majlis pecah tanah rumah mampu milik, Rumah Idaman Bukit Jelutong di sini.

Mengenai prospek ekonomi global yang dijangka suram pada tahun hadapan, Amirudin berkata kerajaan negeri sedang bersiap sedia menghadapi kemungkinan itu."Mesyuarat kerajaan negeri baru-baru ini telah mengarahkan Pengerusi Jawatankuasa Tetap Pelaburan, Perdagangan & Perindustrian dan Industri Kecil dan Sederhana negeri Datuk Teng Chang Khim, Perbendaharaan Negeri serta Setiausaha Kerajaan Negeri untuk mewujudkan jawatankuasa bagi menilai kemungkinan berlaku kelembapan ekonomi pada tahun hadapan,” katanya lagi.Beliau berkata kerajaan negeri akan bersedia dengan merangka langkah yang boleh diambil kerajaan negeri serta mencadangkan penyelesaian tambahan."Kita tidak mahu seperti ketika pandemik berlaku, kali ini kita telah lihat seperti ada peningkatan inflasi yang tidak terkawal di samping kegiatan ekonomi yang belum rancak untuk menampung inflasi tersebut. "Ini mungkin disebabkan wang helikopter atau mencetak wang ketika COVID-19, jadi kita cuba untuk melihat kemungkinan-kemungkinan langkah yang dibuat kerajaan negeri apabila masanya tiba atau sebelum masanya tiba (kelembapan ekonomi)," katanya.


'Mana Kapal Tempur Pesisir (LCS)’ : Amir Hariri mengaku tidak bersalah

KUALA LUMPUR, 26 Ogos - Setiausaha Agung Parti Ikatan Demokratik Malaysia (MUDA) Amir Hariri Abd Hadi dihadapkan ke Mahkamah Majistret di sini berhubung perhimpunan 'Mana Kapal Tempur Pesisir (LCS)’.Amir Hariri, 31, mengaku tidak bersalah selepas pertuduhan terhadapnya dibacakan di hadapan Majistret Fardiana Haryanti Ahmad Razali.Mengikut pertuduhan, dia didakwa selaku penganjur telah gagal memberitahu pegawai polis yang menjaga daerah Dang Wangi lima hari sebelum mengadakan perhimpunan di hadapan Kompleks Sogo, Jalan Tuanku Abdul Rahman di sini pada 2 petang 14 Ogos lepas.Pertuduhan dikemukakan mengikut Seksyen 9 (1) Akta Perhimpunan Aman 2012 dan boleh dihukum di bawah Seksyen 9 (5) akta sama yang memperuntukkan hukuman denda maksimum RM10,000, jika sabit kesalahan.Timbalan Pendakwa Raya (TPR) Mohd Radzi Shah Ab Razak menawarkan jaminan RM10,000 manakala TPR Fatin Hanum Abdul Hadi memohon supaya syarat tambahan dikenakan terhadap tertuduh agar pasport diserahkan kepada mahkamah dan tertuduh tidak membuat sebarang komen di media sosial berkaitan kes itu.Peguam Beatrice Chin Yuen Xin yang mewakili tertuduh memohon jaminan dikurangkan antara RM500 hingga RM1,000 dengan alasan anak guamnya tidak bekerja serta tidak mempunyai rekod kesalahan jenayah lampau selain memberikan kerjasama sepenuhnya kepada polis sepanjang siasatan kes itu.

(Amir Hariri didakwa gagal memberitahu pegawai polis yang menjaga daerah Dang Wangilima hari sebelum mengadakan perhimpunan)

Seorang lagi peguamnya, Raj Surian Pillai membantah syarat tambahan yang dikemukakan pendakwaan supaya pasport anak guamnya diserahkan kepada mahkamah kerana kesalahan itu boleh dijamin serta tiada risiko tertuduh untuk melarikan diri.Mahkamah membenarkan tertuduh diikat jamin RM4,000 dengan seorang penjamin dan menetapkan 3 Nov untuk sebutan semula kes bagi serahan dokumen.Turut hadir ke mahkamah, Presiden MUDA Syed Saddiq Syed Abdul Rahman.Sebelum ini media melaporkan, kira-kira 60 individu terdiri daripada pertubuhan bukan kerajaan, mahasiswa, ahli parti politik serta beberapa individu telah berhimpun berkaitan 'Mana Kapal Tempur Pesisir (LCS)’ pada 14 Ogos lepas.Susulan itu polis membuka kertas siasatan berkaitan perhimpunan berkenaan mengikut Seksyen 9(5) Akta Perhimpunan Aman 2012 kerana mengadakan perhimpunan tanpa notis.


Penggunaan pengangkutan mikro mobiliti masih diperingkat kajian - Datuk Bandar Melaka

AYER KEROH, 26 Ogos - Majlis Bandaraya Melaka Bersejarah (MBMB) masih dalam peringkat kajian untuk membenarkan penggunaan pengangkutan mikro mobiliti seperti skuter elektrik sebagai mod pengangkutan terbaharu di kawasan pelancongan Bandar Hilir.  Datuk Bandar MBMB , Datuk Zainal Abu berkata ia selaras dengan saranan Yang di-Pertua Negeri Melaka, Tun Mohd Ali Mohd Rustam kearah usaha mengurangkan kesesakan di lokasi tumpuan.  Katanya , beberapa perkara tertentu seperti laluan khusus dan aspek keselamatan akan dibincangkan secara lebih terperinci bersama pelbagai agensi termasuk Jabatan Kerja Raya (JKR), Jabatan Pengangkutan Jalan (JPJ) dan Polis Diraja Malaysia (PDRM) dalam masa terdekat.  "Tahap kajian yang amat komprehensif kerana skuter atas jalan ini memang pernah disarankan cuma kita sedang mereka bentuk jalur ataupun jaringan kita panggil 'alligment' khusus untuk kenderaan ini berada bersama kenderaan-kenderaan lain di atas jalan raya."InsyaAllah kerana kita juga ada basikal 'green lane' cuma kita akan lihat dari segi kelebaran basikal 'green lane' ini kita akan panjangkan dan kita juga akan dapat peruntukkan daripada kementerian, kerajaan tempatan untuk itu," kata Zainal di sini.

(Zainal ketika ditemui pemberita selepas merasmikanKempen Kibar Jalur Gemilang Peringkat MBMBsempena Hari Kebangsaan 2022 di Dewan Taming Sari MBMB, di sini)

Dalam perkembangan sama , beliau berkata satu mesyuarat khas bersama Panorama Melaka bagi membincangkan secara terperinci berkenaan menambah baik sistem pengangkutan awam sekali gus memastikan ia berada dalam keadaan paling baik untuk rakyat negeri ini.


Pembangunan masyarakat orang asli di Pahang terus diperkasa

CAMERON HIGHLANDS, 26 Ogos - Pembangunan infrastruktur di perkampungan orang asli negeri pahang terus dititikberatkan bagi membolehkan anak-anak masyarakat itu tidak tercicir dalam bidang pendidikan.  Usaha tersebut termasuk penambahbaikan jalan-jalan di kawasan pedalaman perkampungan orang asli supaya memudahkan urusan mereka keluar ke sekolah.  Ahli Parlimen Cameron Highlands, Dato Ramli Mohd Nor berkata pihaknya sentiasa memberi penekanan kepada pembangunan modal insan yang berjaya dalam kalangan masyarakat orang asli.  Ini disokong oleh pelbagai bantuan dan peruntukkan oleh Kerajaan Negeri Pahang menerusi unit-unit dibawahnya termasuk Pahang Orang Asli Corporation.

"Dalam perancangan pembangunan infrastruktur baru-baru ini saya secara langsung berjumpa dengan YB Menteri Pembangunan Luar Bandar memohon hamper serta pembangunan jalan-jalan di perkampungan orang asli. "Ini meliputi di kawasan Pos Telano, Pos Mensun dan di sebelah Jelai, Pos Betau, peruntukkan lebih kurang RM3.5 juta setelah berbincang dengan pigak KPLB, itu akan dilaksanakan," kata Ramli Mohd Nor di sini. Sementara itu Pengarah Jabatan Kemajuan Orang Asli (JAKOA) Pahang, Johari Alwi berkata segala usaha Kerajaan Negeri mula membuahkan hasil apabila perkembangan yang drastik dalam bidang pendidikan masyarakat orang asli di negeri Pahang dapat dilihat. "Untuk makluman, Alhamdulliah tahun 2021 ini pelajar terbaik Sijil Pelajaran Malaysia (SPM) dari Pahang untuk kategori orang asli yang mana beliau mendapat 11A daripada 12 subjek, dapat 11A dan 1B dan ada juga beberapa pelajar dapat 10A, 9A dan jika berdasarkan jumlah dari 1A hinggalah ke 11A , di Pahang sahaja kita ada lebih 100 pelajar yang mendapat sekurang-kurangnya 1A" kata Johari.


Perbicaraan kes 1MDB: Dijangka Arul Kanda dan Haniff Lami akan beri keterangan, hari ini

KUALA LUMPUR, 26 Ogos - Datuk Seri Najib Tun Razak hadir di Mahkamah Tinggi di sini pada perbicaraan kes meminda laporan audit 1Malaysia Development Berhad (1MDB) yang dihadapinya bersama bekas Ketua Pegawai Eksekutif 1MDB, Arul Kanda Kandasamy.Najib, tiba di Kompleks Mahkamah Jalan Duta menaiki kenderaan utiliti sukan (SUV) pada pukul 8.48 pagi dari Penjara Kajang diiringi beberapa kenderaan polis dan Jabatan Penjara.Isteri Najib, Datin Seri Rosmah Mansor turut hadir di mahkamah.Najib didakwa menggunakan kedudukannya untuk mengarahkan pindaan dibuat terhadap laporan akhir audit 1MDB yang telah dimuktamadkan Ketua Audit Negara, sebelum laporan itu 'sekali lagi dimuktamadkan' dan dibentang di hadapan PAC bagi mengelak sebarang tindakan diambil terhadap beliau.Arul Kanda, pula didakwa bersubahat dengan Najib dalam membuat pindaan bagi melindungi Ahli Parlimen Pekan itu daripada tindakan tatatertib, sivil atau jenayah berkaitan 1MDB.Pada prosiding hari ini, djangka dua saksi pendakwaan akan memberi keterangan iaitu Arul Kanda dan Penguasa Kanan Cawangan Siasatan Suruhanjaya Pencegahan Rasuah Malaysia Haniff Lami.

(Najib Tun Razak tiba di Mahkamah Tinggi pukul 8.48 pagidari Penjara Kajang/FOTO BERNAMA)

Pada 23 Ogos, Najib dihantar ke Penjara Kajang untuk menjalani hukuman penjara selepas Mahkamah Persekutuan mengekalkan sabitan dan hukuman penjara 12 tahun serta denda RM210 juta atau penjara lima tahun jika gagal bayar denda ke atas Najib kerana menyeleweng dana SRC International berjumlah RM42 juta.Semalam, bekas perdana menteri itu hadir pada perbicaraan kes penyelewengan dana RM2.3 bilion 1MDB di hadapan Hakim Mahkamah Tinggi Hakim Datuk Collin Lawrence Sequerah.


Kereta terhumban ke dalam laut, seorang lelaki maut

KANGAR, 26 Ogos - Seorang lelaki maut dan empat rakannya cedera ringan selepas kereta dinaiki mereka terbabas lalu terhumban ke dalam laut di Jalan Persisiran Pantai Kuala Perlis-Sungai Baru, Simpang Empat di sini malam tadi.

Ketua Polis Perlis Datuk Surina Saad berkata dalam kejadian pada 11 malam itu, kereta jenis Proton Wira yang dinaiki lima mangsa itu menuju ke arah Sungai Baru sebelum terbabas di kiri jalan dan melanggar benteng batu pemecah ombak sebelum terjunam ke dalam laut.

"Seorang penumpang yang berada di bahagian hadapan dikenali sebagai Ahmad Baihaqi Mahamad Shafie, 25, tercampak keluar dari kereta disahkan meninggal dunia di tempat kejadian,” katan Surina. Surina berkata mayat mangsa dibawa ke Hospital Tuanku Fauziah (HTF) Kangar dan empat lagi mangsa berusia antara 17 hingga 24 tahun yang mengalami kecederaan ringan dihantar ke hospital sama bagi mendapatkan rawatan.“Siasatan di tempat kejadian mendapati tiada kesan brek dan tidak melibatkan kenderaan lain...ketika kejadian, hujan turun dan keadaan jalan basah,” katanya dan menambah kes disiasat mengikut Seksyen 41(1) Akta Pengangkutan Jalan 1987. - BERNAMA


Wanita 24 tahun ditemui mati dipercayai ditekup bantal oleh teman lelaki

SHAH ALAM, 26 Ogos - Hasrat seorang wanita yang ingin memutuskan hubungan dengan kekasihnya berakhir dengan tragedi apabila ditemukan mati dipercayai akibat ditekup dengan menggunakan bantal oleh kekasihnya di sebuah rumah di Kampung Pandan, Klang, dekat sini, pada Rabu.Ketua Polis Daerah Klang Selatan ACP Cha Hoong Fong berkata mangsa berusia 24 tahun dan suspek lelaki berusia 19 tahun turut ditangkap pihaknya di tepi jalan berdekatan dengan tempat kejadian, ketika cubaan melarikan diri.Cha berkata pihaknya menerima aduan kira-kira jam 9.12 malam, semalam, daripada seorang wanita tempatan.“Kaunter aduan Balai Polis Klang telah menerima satu aduan daripada seorang perempuan warga tempatan, yang menyatakan bahawa pada 7.18 malam semalam telah terima panggilan video daripada suspek, yang meminta bantuan untuk mengambilnya di kawasan Kampung Pandan, Klang.“Ini kerana suspek dikatakan telah bertindak menekup muka dengan mengunakan bantal terhadap seorang perempuan, sehingga tidak sedarkan diri,” katanya dalam satu kenyataan pada Khamis.Beliau berkata hasil siasatan awal mendapati, punca kejadian adalah disebabkan mangsa ingin memutuskan hubungan dengan suspek.“Pihak polis yang sampai di lokasi tempat kejadian mendapati, kejadian berlaku di sebuah rumah jenis lot di kawasan Kampung Pandan, Klang. Mangsa telah ditemukan dalam keadaan terbaring di atas katil di dalam sebuah bilik rumah tersebut, pemeriksaan tubuh badan mangsa tiada sebarang kesan kecederaan,” katanya.

Cha berkata pihak ambulans yang tiba di lokasi kejadian kemudiannya mengesahkan mangsa telah meninggal dunia.Tambahnya, Unit Forensik, Jabatan Siasatan Jenayah, Ibu Pejabat Polis Kontinjen (IPK) Selangor yang menjalankan pemeriksaan di tempat kejadian, telah menemukan beberapa barang yang boleh membantu siasatan.Cha berkata siasatan juga mendapati suspek tidak mempunyai rekod jenayah lampau."Suspek kini direman selama tujuh hari sehingga 31 Ogos dan kes disiasat di bawah Seksyen 302 Kanun Keseksaan," katanya.


'Lelaki misteri' buat kecoh di mahkamah dipercayai ada masalah mental

KUALA LUMPUR, 26 Ogos - Seorang lelaki misteri yang muncul di perkarangan pintu masuk utama Kompleks Mahkamah Kuala Lumpur tengah hari semalam dipercayai mempunyai masalah kesihatan mental.Ketua Polis Daerah Sentul, Asisten Komisioner Beh Eng Lai berkata, lelaki itu muncul ketika kes melibatkan bekas Perdana Menteri, Datuk Seri Najib Razak berlangsung di Mahkamah Tinggi.Menurut Eng Lai, polis membuka kertas siasatan berkait kes itu selepas menerima satu laporan pada jam 4.38 petang tadi.Katanya, siasatan awal mendapati lelaki terbabit adalah seorang guru yang dipercayai mempunyai masalah mental.“Namun, apabila sampai di perkarangan mahkamah, lelaki berkenaan bertindak membuat ucapan dengan suara yang lantang dan kuat ke arah media yang sedang terlibat dalam tugas liputan perbicaraan kes 1MDB Datuk Seri Najib Razak."Kejadian dilaporkan sekitar jam 12.10 tengah hari dan siasatan mendapati lelaki itu hadir ke mahkamah untuk mengikuti prosiding perbicaraan bekas Perdana Menteri, Datuk Seri Najib Razak di aras empat bangunan terbabit."Bagaimanapun, anggota polis bertugas tidak membenarkan lelaki terbabit masuk ke kamar mahkamah kerana tidak mempunyai kaitan dengan kes terbabit sebelum diarahkan beredar dengan cara baik," katanya dalam kenyataan, pada Khamis.Eng Lai berkata, lelaki itu kemudian diarahkan oleh pihak polis untuk beredar supaya tidak mengganggu ketenteraman awam."Kes disiasat mengikut Seksyen 290 Kanun Keseksaan kerana mendatangkan mudarat awam dan Seksyen 14 Akta Kesalahan Kecil kerana memberi ucapan dengan niat mengganggu keamanan."Kita minta orang ramai yang mempunyai sebarang maklumat berkenaan insiden ini untuk menyalurkan maklumat dengan menghubungi Bilik Gerakan Ibu Pejabat Polis Daerah (IPD) Sentul di talian 03-40482206," katanya.

(Seorang lelaki tidak dikenali ditahan polis selepas membuat kecoh di perkarangan Mahkamah Tinggi Kuala Lumpur ketika perbicaraan kes 1MDB Datuk Seri Najib Tun Razak semalam/Syot layar)

Sejak semalam, tular beberapa rakaman video memaparkan tindakan lelaki misteri itu yang membuat 'hujahan awam' dengan suara nyaring dan nada lantang berkaitan bekas Perdana Menteri ke-6 di hadapan petugas media ketika membuat liputan prosiding perbicaraan tersebut.Lelaki terbabit sempat 'berucap' kira-kira lima minit sebelum diarahkan oleh pihak polis untuk beredar keluar dari kawasan kompleks mahkamah dengan diiringi dua anggota polis.Bagaimanapun, seorang penyokong Najib, Datuk Seri Said Nazar Abu Bakar menafikan bahawa lelaki berkenaan bukan penyokong Najib.Najib yang juga Ahli Parlimen Pekan hadir di Mahkamah Tinggi di sini, pada pagi Khamis bagi perbicaraan kes penyelewengan dana 1MDB berjumlah RM2.28 bilion.Kehadiran Najib adalah kemunculan pertama beliau selepas dua hari menjalani hukuman di Penjara Kajang.


Kerajaan Melaka peruntuk RM1.4 juta untuk biasiswa dan pelajar SPM

MELAKA, 26 Ogos - Lebih RM1.4 juta diperuntukkan Kerajaan Negeri Melaka melalui Tabung Amanah Pendidikan Negeri Melaka (TAPEM) bagi Insentif Care SPM 2022 dan Biasiswa, di sini pada Khamis. Exco Pendidikan dan Teknologi Negeri, Datuk Rais Yasin, berkata ia bukti komitmen kerajaan negeri terhadap pembangunan pendidikan, kemenjadian pelajar serta pemugaran sahsiah.“Jumlah keseluruhan sumbangan ini (Insentif Care SPM 2022) adalah RM621,650 yang membabitkan 12,433 calon SPM merangkumi 85 buah sekolah termasuk swasta dan dibawah Majlis Amanah Rakyat (Mara).“Biasiswa Melaka pula membabitkan 1,341 pelajar yang akan menerima biasiswa sebanyak RM600 setahun dan ini membabitkan peruntukan sebanyak RM804,600.“Keseluruhan peruntukan disediakan kerajaan Negeri Melaka adalah RM1,426,250 yang memberi manfaat kepada 13,774 pelajar,” katanya pada sidang media selepas Majlis Penyampaian Insentif Care SPM 2022 dan Biasiswa Melaka di Jalan Hang Tuah di sini.

Hadir sama, Pengurus Besar TAPEM Datuk Mustafa Musa dan Setiausaha Majlis Agama Islam Melaka (MAIM) Muhammad Ikram Ibrahim.Rais berkata, insentif dilaksanakan adalah antara perkara yang diumumkan Ketua Menteri Datuk Seri Utama Sulaiman Md Ali pada Pembentangan Bajet 2022.


Penggunaan kanabis untuk perubatan diketahui sebelum akhir tahun

(Khairy mendengar taklimat mengenai dasar kanabis Thailand termasuk amalan, kaedah penanaman, kajian serta penggunaan kanabis bagi tujuan perubatan/BERNAMA)

BANGKOK, 25 Ogos- Kerajaan akan mengambil pendirian berhubung penggunaan kanabis dalam bidang perubatan sebelum akhir tahun ini, kata Menteri Kesihatan, Khairy Jamaluddin.Beliau yang mengakhiri lawatan kerja bilateral kesihatan ke Bangkok, berkata Thailand banyak berkongsi pandangan dan pengalaman sepanjang lawatannya itu berhubung penggunaan kanabis untuk tujuan perubatan dan penanamannya."Saya yakin kita akan dapat kaji pengalaman Thailand untuk disesuaikan dengan konteks Malaysia nanti apabila kita bakal membuat keputusan sama ada membenarkan atau tidak penggunaan kanabis untuk tujuan perubatan."Jika dibenarkan, kita akan menentukan dalam kerangka apa dan penggunaan apa yang akan dibenarkan."Saya mahu bergerak cepat… Saya yakin kita akan dapat mengambil pendirian pada tahun ini. Keputusan utama boleh atau tidak akan dibuat tahun ini dengan dasar itu mungkin dilaksanakan tahun depan. Itu sasaran saya," katanya di sini.Lawatan itu atas jemputan Timbalan Perdana Menteri merangkap Menteri Kesihatan Awam, Anutin Charnvirakul untuk meneroka potensi penggunaan kanabis dalam bidang kesihatan.Thailand adalah negara Asia Tenggara pertama membenarkan penggunaan kanabis dalam bidang perubatan.Sepanjang lawatan kerjanya, Khairy dan delegasi turut melawat Government Pharmaceutical Organisation (GPO) dan mendengar taklimat mengenai dasar kanabis Thailand termasuk amalan, kaedah penanaman, kajian serta penggunaan kanabis bagi tujuan perubatan.Beliau turut mengadakan pertemuan dengan pemain utama industri kanabis, selain melawat Siam Cannabis Land di Pattaya dan diberi taklimat serta melawat rumah hijau dan ladang penanaman pelbagai jenis kanabis.Khairy berkata, penggunaan kanabis untuk tujuan perubatan bukan perkara baharu di Malaysia kerana pada 2014, Sativex yang mengandungi cannabidiolCBD) dan tetrahydrocannabinol (THC) pernah diluluskan penggunaannya di Malaysia untuk merawat kekejangan otot.Bagaimanapun, produk itu tidak mendapat sambutan di pasaran tempatan, maka pendaftarannya dibatalkan."Undang-undang dan kerangka sedia ada membenarkan penggunaan kanabis bagi tujuan perubatan," katanya.

(Khairy (tengah) dan Anutin Charnvirakul meninjau penanaman kanabis di GPO, Thailand/BERNAMA)

Khairy berkata, penggunaan kanabis untuk perubatan semakin luas pada peringkat antarabangsa termasuk untuk penjagaan paliatif, pengurusan sakit kronik, insomnia dan pesakit yang jalani kemoterapi."Malaysia tidak mahu ketinggalan. Jadi, kita mahu lihat dan kaji keberkesanan dan keselamatan penggunaan kanabis bagi tujuan perubatan," katanya.Sementara itu, Khairy berkata buat permulaan, Malaysia hanya melihat penggunaan produk kanabis untuk tujuan perubatan dan bukan penanamannya."Kalau terdapat permintaan tinggi untuk menjadikan ia satu industri, kita akan mengkaji dari segi penanaman (kanabis). Kita akan ambil langkah demi langkah," katanya.Julai lalu, Khairy berkata, satu kerangka kerja berhubung pendaftaran produk CBD tertentu bakal diumum.Sebelum itu, Khairy melawat hospital psikiatri pertama Thailand-Somdet Chaopraya Institute of Psychiatry dan beliau diberi taklimat oleh Ketua Pengarah Jabatan Kesihatan Mental, Dr Amporn Benjaponpitak mengenai khidmat kesihatan mental di negara itu.Ketika lawatan itu, beliau ditunjukkan pelbagai inovasi yang dapat membantu menambah baik kesihatan mental.Sebelum pulang, Khairy juga menghadiri Mesyuarat Peringkat Tinggi ke 12 Kerjasama Ekonomi Asia Pasifik (APEC) mengenai Kesihatan dan Ekonomi bertema "Open to Partnership. Connect with the World "Balance Health and the Economy" . – BERNAMA


Orkestra RTM bakal lakar sejarah pada sambutan Hari Kebangsaan tahun ini

KUALA LUMPUR, 25 Ogos - Orkestra Radio Televisyen Malaysia (RTM) bakal melakar sejarah pada sambutan Hari Kebangsaan yang bakal berlangsung 31 Ogos ini.Ini selepas buat julung kalinya upacara menaikkan Jalur Gemilang dan muzik lagu Negaraku akan diiringi oleh Orkestra berkenaan di bawah pimpinan Pengarah Bahagian Perkhidmatan Muzik RTM, Datuk Mokhzani Ismail dan diiringi 65 pemuzik.Ketua Setiausaha Kementerian Komunikasi dan Multimedia (K-KOMM), Datuk Seri Mohammad Mentek berkata sambutan kali ini juga adalah yang terbesar diadakan sejak pandemik COVID-19.

"Ini merupakan satu kelainan dan satu pengiktirafan juga kita berikan kepada orkestra RTM untuk sama-sama terlibat dalam skala besar dalam program sambutan hari kebangsaan pada tahun ini," katanya ketika ditemui selepas meninjau persiapan sempena Sambutan Hari Kebangsaan ke-65 di Dataran Merdeka.Tambah Mohammad Mentek, bagi menunjukkan kerancakkan sambutan Hari Kebangsaan kali ini, kesemua 27 kementerian turut terlibat dalam acara perbarisan mengikut kontinjen masing-masing.Seramai 16 ribu orang yang terdiri dari kalangan pelajar, penjawat awam, penggiat seni dan karyawan terlibat dalam semua acara dan dijangka 50 ribu pengunjung bakal memeriahkan sambutan tahun ini.


Jemaah menteri bincang penetapan harga siling baharu, pemberian subsidi ayam esok

(Tan Sri Annuar Musa ada sidang media Pasukan Jihad Tangani Inflasi di ibu negara)

KUALA LUMPUR, 25 Ogos- Dasar penetapan harga siling baharu ayam dan pemberian subsidi berkaitan akan dibincangkan dalam mesyuarat jemaah menteri esok.Menurut Pengerusi Pasukan Jihad Tangani Inflasi, Tan Sri Annuar Musa, pemakluman lanjut mengenai perkara tersebut akan diumumkan beliau setelah ia diputuskan jemaah menteri.Tan Sri Annuar berkata, walaupun pewartaan harga maksimum ayam berakhir 31 Ogos ini, kerajaan sentiasa memastikan bekalan ayam domestik sentiasa cukup dan paras harga terus terkawal"Kita mengekalkan dasar harga ayam perlu terus dikawal dan juga keutamaan bagi tahap kecukupan bekalan domestik kekal menjadi satu keutamaan pada masa yang sama kita perlu beri perhatian kepada industri perternakan ayam itu sendiri."Ia perlu ada kjeseimbangan di antara industri yg mampan di mana pengeluar terus mengeluarkan ayam yang tertentu di mana keperluan domestik pada masa ini memerlukan pada kira-kira 2 69 juta ekor ayam pada setiap bulan," katanya.Sehingga kini, harga ayam standard ditetapkan pada harga RM9.40 sen sekilogram.Tambahnya, kerajaan juga telah membelanjakan RM888 juta bagi bayaran subsidi kepada pengusaha dan penternak bagi memastikan harga ayam kekal stabil mengikut paras harga maksimum yang ditetapkan.Beliau berkata demikian pada sidang media Pasukan Jihad Tangani Inflasi di ibu negara.

(Dasar penetapan harga siling baharu ayam dan pemberian subsidi berkaitan akan dibincangkan dalam mesyuarat jemaah menteri esok)


Program sembang santai belia berjaya dicatat dalam Malaysia Book of Records

KUALA LUMPUR, 25 Ogos - Program Sembang Santai Belia bermula 21 Ogos lalu yang berakhir hari ini berjaya dicatat dalam Malaysia Book of Records sebagai program secara langsung paling lama bersiaran.Timbalan Menteri KBS, Datuk Sri Ti Lian Ker berkata program tersebut merupakan platform perkongsian maklumat berkaitan i-Lead dan isu membabitkan golongan belia pada masa kini.

"Matlamat program ini ialah untuk menggalakkan belia-belia untuk bersama sembang santai secara bersopan santun, secara bertanggungjawab dan juga menyelesaikan masalah-masalah dan memahami secara berfakta secara saintifik dan kita telah berjaya dalam sasaran kita."Untuk sembang santai secara bersambung selama 88 jam dan masa bersiaran merangkumi 66 topik perbincangan dan juga menampilkan 99 orang panel yang terdiri daripada pegawai i-lead, wakil persatuan, ngo dan sebagainya," katanya dalam sidang media di majlis penyerahan sijil pengiktirafan Malaysia Book Of Records program berkenaan di ibu negara.Program anjuran Kementerian Belia dan Sukan (KBS) melalui Instiitut Pembangunan Kecemerlangan Kepimpinan (i-Lead) itu dijayakan bersama Persatuan Kelab-kelab Belia Malaysia (MAYC).


75 pelajar tahfiz terima biasiswa RM1.06 juta

(Datuk Idris Ahmad mrenyampaikan surat tawaran kepada pelajar baharu tajaan Skim Pembiayaan Hafiz (SPH) Jabatan Kemajuan Islam Malaysia (JAKIM) di Institut Latihan Islam Malaysia)

BANGI, 25 Ogos- Seramai 75 orang pelajar tahfiz menerima biasiswa berjumlah RM1.06 juta , tajaan Skim Pembiayaan Hafiz (SPH) Jabatan Kemajuan Islam Malaysia (JAKIM). Menurut Menteri di Jabatan Perdana Menteri (Hal Ehwal Agama), Datuk Idris Ahmad, pembiayaan ini diberikan bagi golongan hafiz ini melanjutkan pengajian ke peringkat yang lebih tinggi, sekaligus menjana modal insan daripada kalangan penghafaz Al-Quran.  "Mereka inilah merupakan orang yang terpilih sebenarnya daripada 300 lebih yang kita interview, maka mereka ni 75 orang sahaja kita pilih berdasarkan kepada kriteria-kriteria yang agak ketat juga dan inilah hasil yang perolehi hari ini. "Maka sepertimana yang saya harapkan ialah mereka ini akan menjadi ulama dan juga mereka akan menjadi profesional huffaz dan mereka akan duduk bersama-sama masyarakat untuk membawa AL-Quran di dalam diri mereka," katanya selepas menyampaikan surat tawaran kepada pelajar baharu tajaan Skim Pembiayaan Hafiz (SPH) Jabatan Kemajuan Islam Malaysia (JAKIM) di Institut Latihan Islam Malaysia, di sini.SPH merupakan satu-satunya biasiswa khusus kepada huffaz Al-Quran dengan kepelbagaian bidang, seterusnya membuktikan kerajaan tidak mengkesampingkan golongan menghafaz al-Quran serta mampu menguasai pelbagai bidang ilmu.SPH bertujuan untuk mengiktiraf golongan hafiz dan menjaga kebajikan golongan penghafaz Al-Quran yang berjaya mendapat tawaran menyambung pengajian. Sehingga kini seramai seribu 252 orang penerima yang telah mendapat manfaatnya SPH dengan peruntukan dibawah JAKIM sebanyak hampir tujuh juta ringgit setahun.

(Seramai 75 orang pelajar tahfiz menerima biasiswa berjumlah RM1.06 juta , tajaan Skim Pembiayaan Hafiz (SPH) Jabatan Kemajuan Islam Malaysia (JAKIM)


Perkhidmatan KTM Komuter ditambah pada 31 Ogos

KUALA LUMPUR, 25 Ogos- Keretapi Tanah Melayu Bhd (KTMB) menambah lima perkhidmatan KTM Komuter sektor Lembah Klang bagi memudahkan orang ramai menyertai sambutan Hari Kebangsaan di Dataran Merdeka, 31 Ogos ini.KTMB dalam kenyataan di sini memberitahu dua perkhidmatan tambahan di laluan Pulau Sebang ke Batu Caves akan disediakan pada 4.35 pagi dan 5.05 pagi pada hari itu.Selain itu, KTMB turut menyediakan perkhidmatan dari Pelabuhan Klang ke Tanjung Malim pada 5.20 pagi dan 5.50 pagi serta dari Tanjung Malim ke Pelabuhan Klang pada 5.15 pagi."Inisiatif ini adalah sebagai tanda sokongan KTMB kepada pihak kerajaan sempena sambutan Hari Kebangsaan yang diadakan tahun ini setelah dua tahun tidak dapat disambut akibat pandemik COVID-19," menurut KTMB.KTMB menasihatkan pengguna untuk merancang perjalanan lebih awal dan mendapatkan maklumat semasa pergerakan tren melalui aplikasi MyRailtime, laman sesawang rasminya atau dengan menghubungi Pusat Panggilan KTMB menerusi talian 03-22671200.-BERNAMA

(KTMB memberitahu dua perkhidmatan tambahan di laluan Pulau Sebang ke Batu Caves akan disediakan pada 4.35 pagidan 5.05 pagi pada 31 Ogos/FB KTM BERHAD)


Bank perlu bertanggungjawab jika kehilangan wang penyimpan akibat kecuaian institusi

ISKANDAR PUTERI, 25 Ogos- Kerajaan mengarahkan institusi perbankan di negara ini bertanggungjawab terhadap kehilangan wang dalam simpanan pelanggan, sekiranya ia berlaku akibat kecuaian insititusi berkenaan.  Timbalan Menteri Kewangan Satu, Datuk Mohd Shahar Abdullah berkata, kementeriannya dan bank negara akan memantau perkara tersebut dan ia juga sudah beberapa kali dibangkit dan dibahas pada sesi Sidang Dewan Rakyat baru-baru ini.  Menurutnya, individu yang menjadi mangsa perlu membuat laporan polis serta memaklumkan segera kepada bank terlibat. "Sesiapa sahaja yang merasakan mereka dianiaya mereka boleh melaporkan samada kepada Polis Diraja Malaysia (PDRM) atau terus kepada bank, itu prosedur yang sedia ada, saya pasti kita akan mengarahkan institusi terbabit untuk melihat jika sekiranya kecuaian itu berpunca daripada mereka, mereka perlu bertanggungjawab," katanya.

(Datuk Mohd Shahar Abdullah (tengah) menyaksikan majlis menandataganimemorandum persefahaman (MoU) pembangunan Sukan Dron di Medini)

Beliau berkata demikian pada sidang media selepas menyaksikan majlis menandatagani memorandum persefahaman (MoU) pembangunan Sukan Dron di Medini, di sini.Turut hadir, Pengerusi Jawatankuasa Belia, Sukan, Pembangunan Usahawan, Koperasi dan Sumber Manusia Negeri Johor, Mohd Hairi Mad Shah.Kerjasama tersebut bagi membangunkan program sukan dron menerusi Akademi Kecemerlangan Sukan Dron ( AKSADRON) yang bermatlamat membangunkan bakat tempatan sukan dron berprestasi tinggi di hub wilayah Semenanjung Selatan.


Kementerian Kewangan nafi pembentangan belanjawan 2023 dipercepatkan bulan depan

ISKANDAR PUTERI, 25 Ogos - Kementerian Kewangan sekali lagi menafikan kononnya pembentangan Belanjawan 2023 akan dipercepatkan bulan depan sebagaimana desakan beberapa pihak.Timbalan Menteri Kewangan I, Datuk Mohd Shahar Abdullah berkata sebaliknya ia akan kekal pada 28 Oktober seperti yang dijadual dalam kalendar Parlimen.

"Tarikh Bajet 2023 telah diumumkan pada 28 Oktober 2022 seperti mana takwim Dewan Rakyat yang sudah menjadi pengetahuan umum."Saya tiada maklumat Bajet 2023 akan disegerakan bulan depan. Setakat pengetahuan saya tarikh pembentangan bajet akan kekal seperti jadual," katanya selepas menyaksikan majlis menandatagani memorandum persefahaman (MoU) pembangunan Sukan Dron di Medini, di sini.Sebelum ini timbul spekulasi terdapat desakan supaya pembentangan Belanjawan 2023 disegerakan bulan hadapan bagi memberi laluan Pilihan Raya Umum Ke-15 (PRU-15) disegerakan.


PJMKM, kementerian terlibat diminta tingkatkan jumlah premis - Annuar

KUALA LUMPUR, 25 Ogos - Semua kementerian yang terlibat dalam Pasukan Khas Jihad Tangani Inflasi diminta segera mengadakan Program Jualan Murah Keluarga Malaysia (PJMKM) di premis masing-masing.Pengerusi Pasukan Khas Jihad Tangani Inflasi, Tan Sr Annuar Musa berkata kementerian tersebut perlu melaporkan kepada jawatankuasa bagi memastikan matlamat mewujudkan 639 premis PJMKM dapat dicapai dalam masa terdekat.

"Mesyuarat telah meminta supaya semua kementerian-kementerian terbabit seperti MAFI, KPDNHEP, KUSKOP, KWP, KPLB melalui agensi masing-masing diminta supaya menyegerakan dan mempertingkatkan jumlah premis yang menawarkan perkhidmatan jualan lebih murah dibawah Program Jualan Murah Keluarga Malaysia."Saya berharap langkah-langkah segera dapat diambil supaya lebih banyak kedai-kedai yang boleh dikunjungi oleh penduduk di segenap pelusuk negara dengan mendapatkan barangan yang kira-kira 20% lebih murah daripada harga biasa," katanya dalam sidang media Pasukan Khas Jihad Tangani Inflasi di ibu negara.Tambah Annuar, sehingga minggu pertama pelaksanaan, sebanyak 127 lokasi jualan murah keluarga malaysia versi baharu telah dilaksanakan.Tan Sri Annuar turut meminta agar kesemua kementerian terbabit mewujudkan kerjasama dengan pemimpin tempatan dalam memilih lebih banyak lagi premis atau kedai-kedai untuk menyertai program tersebut.

Dalam pada itu, kaedah penggunaan platform e-Dagang tempatan untuk mempelbagaikan barangan dan perkhidmatan dengan tawaran harga lebih murah bakal diperkenal.Kearah itu, Tan Sri Annuar berkata Perbadanan Ekonomi Digital Malaysia (MDEC) sedang merangka kaedah pelaksanaanya."Dalam hubungan ini MDEC sedang menyiapkan kerangka yang terakhir untuk dibentangkan pada jawatankuasa pasukan khas menangani inflasi pada minggu hadapan untuk membolehkan ianya diterima ataupun ianya diselaraskan dengan jualan-jualan yang lain."Bermakna ini platform yang ketiga selepas jualan murah keluarga malaysia yang baru dimulakan dan kemudian jualan melalui rangkaian koperasi, sekarang ini ialah rangkaian pembelian melalui e-dagang, melalui platform-platform e-dagang dan kita sedang mendaftarkan seberapa banyak pengendali-pengendali platform e-dagang," katanya.Tan Sri Annuar turut menggalakkan semua platform e-dagang tempatan mengambil bahagian dengan mendaftarkan diri untuk menyertai program yang akan dilancarkan pada bulan depan.Katanya, melalui platform e-dagang, ia bakal menyediakan perkhidmatan serta penjualan barangan keperluan yang lebih murah.


Pengambilan guru ditambah tahun ini -KPM

(Datuk Dr Mohd Radzi Jidin pada program Wacana Dr Radzi Jidin Bersama Komuniti Orang Asli di Pusat Pentadbiran dan Pusat Komersial Asli)

SUNGAI SIPUT, 25 Ogos- Kementerian Pendidikan Malaysia (KPM) akan menambah bilangan pengambilan guru secara 'one-off' tahun ini melebihi 5,000 orang.  Menteri Kanan Pendidikan, Datuk Dr Mohd Radzi Jidin berkata, pertambahan bilangan guru berkenaan akan dilaksanakan menerusi kaedah Kluster Mata Pelajaran (KMP) yang telah diperkenalkan sebelum ini. Menurutnya, KPM akan bekerjasama dengan Suruhanjaya Perkhidmatan Pendidikan untuk merealisasikan perkara itu."Biasanya setiap tahun sekitar 4,000 atau 5,000 orang sahaja namun bila kita tukar pendekatan kepada sistem kluster dan kita lihat pengambilan ini dapat kita tingkatkan dan Insya-Allah tahun ini juga kita akan teruskan pengambilan."Kita sedang ikhtiarkan bersama Suruhanjaya Perkhidmatan Pendidikan untuk kita ambil jumlah yang lebih ramai daripada sebelum ini. Kita sedang usahakan. Jumlahnya kita jangka akan lebih dari sebelum Covid-19," katanya kepada pemberita selepas program Wacana Dr Radzi Jidin Bersama Komuniti Orang Asli di Pusat Pentadbiran dan Pusat Komersial Asli, di sini pada Khamis.Radzi berkata, isu pengambilan guru merupakan antara masalah tertangguh di KPM sehingga mengakibatkan sebanyak 18,702 kekosongan jawatan tidak diisi.

(Kementerian Pendidikan Malaysia (KPM) akan menambah bilangan pengambilan guru secara 'one-off' tahun ini melebihi 5,000 orang/BERNAMA)

Pada 20 Julai lalu, Mohd Radzi memaklumkan KPM telah memperkenalkan kaedah Kluster Mata Pelajaran bagi pengambilan guru secara one-off agar dapat membuka peluang kepada lebih ramai graduan memohon berdasarkan kepada pemetaan ijazah sarjana muda dengan mata pelajaran yang bersesuaian."Apabila kita dalami lagi isunya adalah mismatch antara opsyen graduan yang keluar dengan opsyen yang kosong di sekolah. "Sebab itu kita perkenalkan buat pertama kali dalam sejarah pengambilan berdasarkan kluster mata pelajaran. "Kalau dahulu graduan pendidikan dalam bidang fizik, dia kena tunggu ada kekosongan opsyen fizik di sekolah baru dia boleh masuk," katanya. Tambahnya, langkah pengambilan secara one-off yang dilakukan pihaknya telah berjaya mengisi lebih 16,000 daripada kekosongan tersebut.